Hitzarmena sinatu dute MUk eta Siemens enpresak - Debagoiena - Goiena.eus\nHitzarmena sinatu dute MUk eta Siemens enpresak\nMirari Altube 2017-03-10 15:18\nGoi Eskola Politeknikoak eta Siemens enpresak lankidetzan jarduteko hitzarmena sinatu dute gaur. Zientziaren eta teknologiaren alorretan jardungo dute elkarlanean, batez ere profesional gazteak Industria Automatizazioarekin lotutako gaietan trebatzeko.\nMUko Goi Eskola Politeknikoko koordinatzaile Carlos Garciak, Siemens enpresako Iparraldeko eskualde-zuzendari Daniel Sainz de Charterinak eta Automatizazioaren alorreko finantza-zuzendari Christian Franzek sinatu dute gaur. Hitzarmena bi urterako izango da, beste bi urterako luzatzeko aukerarekin, eta hori beste hitzarmen batzuekin osatuko dute.\nHaren helburu nagusia da Industria Automatizazioarekin lotutako jarduerak garatzea, besteak beste, irakasleen prestakuntza, hezkuntza-edukien hornidura, araututako eta etengabeko prestakuntzako jarduerak eta bi enpresen arteko I+G+b zerbitzuak.\nUnibertsitateko ordezkariek zera jakinarazi dute: "Hitzarmenak erantzuna ematen dio Unibertsitatearen honako estrategia honi: euskal industriaren beharrei erantzuna ematea, enpresekin lankidetzan, etorkizuneko industriaren aldaketei aurre egingo dieten profesionalak trebatuz; eta, aldi berean, hori egiteko, punta-puntako enpresen ezagutzaz elikatzea".


Egizu euskaraz! 2017ko errenta aitorpena - Beasaingo Udala\nEgizu euskaraz! 2017ko errenta aitorpena\nArgitaratua: 05 Apirila 2018\nZortzigarren urtez jarraian, Beasain, Ordizia eta Lazkaoko Udalek elkarlanean, errenta aitorpena euskaraz egiteko kanpaina abian jarri dute\nHelburu nagusia urtez urte errenta aitorpena herritar gehiagok euskaraz egitea da\nEuskara eta bere erabilera esparru gehiagotara zabaltzeko nahiari eutsiz jarraitzen du Beasaingo Udalak eta oraingo honetan 2009an abian jarritako egitasmoarekin jarraituz aurkeztu dute hiru Udaletako ordezkariek errenta aitorpena euskaraz egiteko kanpaina.\nLazkaoko Udalaren izenean Xabier Arrasate, Ordiziatik Jose Ignacio Iturrioz eta Beasaindik Leire Artola izan dira kanpainaren xehetasunak agertzen. Orohar, 2009az geroztik urtero egiten den kanpaina da, euskaraz egiten diren aitorpenen kopurua hazteko helburuarekin.\nErrenta aitorpena euskaraz egiteko joera handitzen joan da. Honakoak dira euskaraz egindako aitorpenen portzentajeak urtez-urte:\n2017 urteari dagokion errenta aitorpena egiteko kanpaina apirilaren 23an hasi eta ekainaren 30ean amaituko da, baina apirilaren 16tik aurrera etxera bidalitako autolikidazio proposamenak onartu daitezke. Errenta aitorpen mekanizatua edo internet bidezkoa egin nahi bada, apirilaren 23tik aurrera egin ahal izango da.\nProposamena eta gutuna ele biz jasoko da eta onartzeko garaian, euskaraz nahi dela esatea baino ez dago. Aurtengo behin betiko deklarazioa euskaraz bidaliko dute, eta aurrerantzean ere hala egingo dute.\nHaziendako bulegoan hitzordua eskatzerakoan, Haziendarekin harremanak euskaraz izan nahi direla esan behar da. Horrez gain, aitorpena egitera joatean, agiria euskaraz ematea nahi dela esan.\nEuskarak Goierrin aurrera egin dezan, garrantzitsua da zergadun euskaldunak aitorpena euskaraz egiteko urratsak egitea; hau da, bakoitzak hizkuntza hautatzeko duen aukeraz baliatzea. Beraz, egin euskararen aldeko aukera.\nKanpainaren pdf esku orria (2.45 MB)


Ospakizunetan gaude! - Ingeniería Sin Fronteras Euskadi - ISF Euskadi\nby Mugarik Gabeko IngeniaritzaMar 16, 2022EpTS, Noticias0 comments\nDakizuenez, ISF/MGItik gizarte eraldaketarako TFG/TFM bultzatzen ditugu. Batzuetan, zubi lana egiten dugu unibertsitate-erakunde eta -eragileen artean. Beste batzuetan, laguntza hurbilagoa ematen dugu, ikerketa horiek gure prozesuekin lotuz, gure gizarte-oinarriaren potentziala TFG/TFMren zerbitzura jarriz, eredu zientifiko-teknologiko hegemonikoa eragiten duten balio neoliberalak zalantzan jartzeko.\nAzken hilabeteetan, ospakizunetan gaude! ISF/MGIrekin lotutako lau ikasleren lanari hainbat sari eta aipamen eman zaizkio.\nGraduondoko eta Etengabeko Prestakuntzako Errektoreordetzak Master Amaierako Lanen (MAL) eta Berezko Tituluaren Amaierako Lanen (BTAL) Saria eman du, tokiko zein nazioarteko erakunde eta enpresekin lankidetzan. Sarituetako bat Maitane Campos Sainz izan da, Ikasketa Feminista eta Generoko Masterreko ikaslea. ISF/MGIrekin eta ADES Santa Martarekin (El Salvadorreko ISF/MGIren aliatua) lankidetzan, El Rodeo “caserío”ko (El Salvador) nazioarteko lankidetzaren testuinguruan egin zuen MAL: ura eta saneamendurako giza eskubidea, feminismoaren eta giza garapenaren ikuspegitik, El Rodeo baserriaren (El Salvador) nazioarteko lankidetzaren testuinguruan. Bere hitzetan: «Pozten naiz unibertsitatean egiteko eta egoteko beste modu batzuk ere baloratzeaz».\nBestalde, Ingeniaritza Solidarioaren Sarien zortzigarren edizioak ISF/MGIk bultzatutako eta/edo lagundutako bi ikerketek egindako lana aitortu du. Sari hauek Mugarik Gabeko Ingeniaritzak antolatzen ditu maila federalean eta edizio honetan Espainiako Estatu osoko Ingeniaritza eta Arkitektura Eskoletako ikasleen lanak parte hartu dute.\nTFG onenaren saria Borja Martinez Tadeok jaso du, IREKIA eguneko arreta-zerbitzurako erabiltzaileen kudeaketa-sistema eta hitzorduak aztertu, diseinatu eta inplementatzeagatik. Partaidetza-diagnostiko batetik abiatuta, eguneko zentro bateko zerbitzuetara sartzeko sistema bat diseinatu zen, erabiltzaileentzat irisgarria izango zena. Borjaren hitzetan: gustatuko litzaidake gizarteak, proiektu honen bidez, ikustea ingeniaritza informatikoa, beste adar batzuekin lankidetzan, pertsonei laguntzeko metodo bat dela, benetako munduko arazoak konpontzeko tresna ugari eskaintzen baititu. Joseba Sainz de Murieta ISF/MGIko boluntario eta erakundeko TFG taldeko kideak tutoratu du lan hau Begoña Blancorekin batera.\nTFMaren kasuan, María San Salvador del Valle Gonzálezi eman zaio sari hori, honako lan honekin: «Nazioarteko justizia energetikoa kuantifikatzen: elektrizitatearen ordainketa, aztarna energetikoa kalkulatzeko metodologien arabera». María ISF/MGIko boluntarioa da, eta bere ikerketaren aurkikuntza nagusiak partekatu ahal izan zizkigun joan den maiatzean antolatutako Aktibisten Eskola batean. Bere lanaren ondorioek azpimarratzen dute Iparraldea, egungo ondasunen ekoizpenaren deslokalizazio-sistemarekin, Hegoaldeaz baliatzen ari dela: herrialde batzuek, normalean Iparraldekoak, gaur egun deslokalizazio horri esker ordaintzen dutena baino kostu handiagoei aurre egingo liekete. Bere hitzetan: gustatuko litzaidake horrelako ikerketek herrialdeen arteko justiziari eta behar dugun energia-eredu berriari buruzko eztabaidetan eragina izatea.\nAintzatespen horiek UPV/EHUko Ikasleen III. Biltzarrean jasotakoari gehitu behar zaizkio. Kongresua Berrikuntza, Gizarte Konpromiso eta Kultur Ekintzako Errektoreordetzak antolatu zuen. Orduko hartan, Onintze Parra Ipiñak Planeta Ardatz Tematikoaren bigarren saria jaso zuen, “Koipe bioaktiboko tranpa duen biojardinera baten eredu integralaren parametroen doikuntza” izeneko GrALri esker, Ingeniaritza Kimikoko Departamentuaren eta ISF/MGI erakundearen arteko lankidetzan egina.\nAsko pozten gaitu lan horiek gizarte-eraldaketari egindako ekarpenengatik eta bizitza jasangarritasunaren erdigunean jarriko duen sistema zientifiko eta teknologiko bat eraikitzeko egindako ekarpenengatik aintzatetsi izanak. Zorionak laurei!\nLanean jarraituko dugu


'Impro-komeryak' helduentzako antzerkia\nJoxe Arregi plaza, Andoain | Antzerkia\nTtipia konpainiaren eskutik, 'Impro-komeryak' helduentzako antzezlana izango da Zizurkilen. SinopsiaProposamen berri, berritzaile eta beharrezko batekin gatozkizue. Hori asko esatea dela pentsatuko du batek baino gehiagok, baina guk horrela ikusten dugu argi eta garbi eta horren aldeko apustua egin dugu. Izen-buruan bertan igarri daitekeenez INPROBISAZIO ikuskizun bat da eta UMOREZKOA, 'komeriyak' hitz joku horrek adierazten duen moduan. Inprobisazio ikuskizunak ez dira berriak, badakigu. Berria dena euskera hutsez aurkeztea da. Euskal Umorearen barruan ez dago horrelakorik eta gure uste apalean ezusteko bikaina izango da Euskal ikuslegoarentzat. Baditugu ahozko inprobisatzaileak eta jakinekoa da nola erantzuten duen jendeak horien aurrean. Ba imajina ezazue antzerkiarekin. Fitxa Iraupena: 75 minutu. Komikoak: Iñaki Maruri, Jose Cruz Gurrutxaga, Mitxel Santamaria, Ismael Pereira, Mikel Bermejo. Zuzendaria: Pedro Llamas. OHARRAK Sarrera doakoa da, baina gonbidapenekin eta gonbidapenak udal bulegoetan jaso behar dira betiko ordutegian. Pertsona bakoitzak gehienez ere lau gonbidapen jaso ditzake ekitaldi bakoitzeko. Ekitaldia hasi baino 15 minutu lehenago agertu behar da sarrera ziurtatzeko. Gonbidapenean 71 zenbakitik gora dutenek, eguraldi onarekin soilik erabili ahalko dituzte sarrerak.\n'Impro-komeryak' helduentzako antzerkia Joxe Arregi plaza\nTtipia konpainiaren eskutik, 'Impro-komeryak' helduentzako antzezlana izango da Zizurkilen.\nProposamen berri, berritzaile eta beharrezko batekin gatozkizue. Hori asko esatea dela pentsatuko du batek baino gehiagok, baina guk horrela ikusten dugu argi eta garbi eta horren aldeko apustua egin dugu. Izen-buruan bertan igarri daitekeenez INPROBISAZIO ikuskizun bat da eta UMOREZKOA, 'komeriyak' hitz joku horrek adierazten duen moduan. Inprobisazio ikuskizunak ez dira berriak, badakigu. Berria dena euskera hutsez aurkeztea da. Euskal Umorearen barruan ez dago horrelakorik eta gure uste apalean ezusteko bikaina izango da Euskal ikuslegoarentzat. Baditugu ahozko inprobisatzaileak eta jakinekoa da nola erantzuten duen jendeak horien aurrean. Ba imajina ezazue antzerkiarekin.\nKomikoak: Iñaki Maruri, Jose Cruz Gurrutxaga, Mitxel Santamaria, Ismael Pereira, Mikel Bermejo.\nZuzendaria: Pedro Llamas.


Langabeziaren bilakaera eta 2014ko balantzea: prekarietatetik lan pobreziara | LAB SINDIKATUA\nEkintza Soziala Langabeziaren bilakaera eta 2014ko balantzea: prekarietatetik lan pobreziara\nLangabeziaren bilakaera eta 2014ko balantzea: prekarietatetik lan pobreziara\nErregistratutako langabeziak behera egin du abenduan Hego Euskal Herrian, 2.678 pertsona gutxiago daude langabezian Enplegu Ministerioak zabaldutako datuen arabera. Honela, 213.557 langabeturekin ixten da urtea. Hala ere, urteko zenbaketa ofizialean langabeziak 5.305 pertsonetan soilik egin du behera, oso beherakada apala eta eskasa kontutan hartzen badugu krisia hasi zenetik 112.000 pertsona gehiago daudela langabeziako zerrendan.\nOraindik ausartegia litzateke esatea enpleguaren suntsiketak behea ukitu duela ; batez ere enpresa askoren inguruan baitabiltza itxiera eta kaleratze mehatxuak. Hala ere, hau bezain larria, edo larriagoa, da botere ekonomiko eta politikoek inposatutako kontsigna : « enplegua sortu kosta ala kosta ».\nBestelako estatistika iturri batzuen arabera, enplegu sorrera bat baino lanaldi partzialeko kontratuak biderkatuz pobrezia zabaltzen duen enpleguaren banaketa bat ikusten ari gara.\nAbenduan sinatu ziren kontratuen %93,6a aldi baterako lan kontratuak izan ziren, eta sinatu ziren kontratu mugagabeen %41a lanaldi partzialekoak edo aldizkako lan kontratu finkoak izan ziren. Beraz, azpi-enplegu eta tenporalidadea gorantz doa eta aldi berean lehenagotik apalak diren soldatak beherantz egiten dute. Hauek dira lan merkatuaren garapenaren ezaugarriak.\nHonela azaldu daiteke geroz eta gehiago izatea lana izan arren pobrezian dauden pertsonak. Baina oinarrian borrokak berdina izaten jarraitzen du kapitala eta lanaren interesen arteko konfliktoari erantzuten baitio ; hau da pribilegioak mantendu nahi dituen elite baten eta hauen erebakiak larriki kaltetzen dituen populakuntzaren gehiengoaren artean.\nGainera, lan baldintzen kaxkartze hau langabezia babes sistemaren ahultze batekin batera doa, honek gaur egun 120.000 pertsona lan gabe eta babesgabe uzten ditu.\nGaur egun, lau pertsonatik batek bakarrik kobratzen du ordaindutakoaren araberako prestazioa eta %55,5ak ez du inolako laguntzarik jasotzen langabeziagatik. Duela urte bete langabezian zegoen populakuntzaren %48,8ri eragiten zion. Bestalde, ordaindutakoaren araberako prestazioaren kuantia %3,3 jeitsi da.\nEgoera honen aurrean, sindikatuaren prioritatea eraldaketa sozial justu eta ekitatibo baten alde egiteko, non gakoa burujabetza eta erabakitzeko eskubidea izango diren, indar metaketa bultzatu eta klase aliantzak berreraikitzea izango da.


Xabier Doncel: «Bisualagoa izan behar du Gazteak» | Bizigiro | Berria\nXabier Doncel. Gazteako zuzendaria\n«Bisualagoa izan behar du Gazteak»\nEGMren arabera, Araban, Bizkaian eta Gipuzkoan liderra da Gaztea irrati musikalen artean. Doncelek entzule datuak erlatibizatu ohi ditu, eta uste du faktore bat baino ez direla.\n2009. urtean Gazteako B-Aldea irratsaioan hasi zen lanean Xabier Doncel (Getxo, Bizkaia, 1982), eta sei urte egin zituen han. Eitb.eus-eko Kultura sailean eta ETB1eko Ahoz aho eta Egun on Euskadi saioetan ere aritu da.\nZer moduz joan zaizkizu lehen asteak Gazteako zuzendari lanetan?\nOndo, pozik nago. Erronka sekulakoa da, baina nire etxera bueltatzea da, nolabait esateko. Lantalde osoa ezagutzeak asko erraztu dit lana aste hauetan. Lantaldea oso aldeko daukat, eta lehen pausoetan oso beharrezkoa da hori; nire proposamenak interes handiarekin ari dira hartzen.\nArdurazko postu batean modu desberdinean ikusten dira irratiaren gorabeherak, ezta?\nBai, noski. Ikuspegia guztiz aldatu behar da, eta hori izan dut lehen erronka. Erredakzioan zaudenean, ikuspegia egunerokoa da, eguneko saioa edo biharkoa aurrera ateratzea. Baina kargu honetan eguneroko kudeaketa dago, eta epe ertainera begira izan behar da burua. Denbora eskatzen du halakoei ekiteak.\nUrko Aristi EITBko irratietako zuzendariak esan izan du EGM ez dela fidagarria. Baina zer adierazten du EGMk Gazteari 100.000 entzule eta irrati musikaletan lidergoa emateak (Araba, Bizkai eta Gipuzkoan)?\nJoerak dira; kasu honetan, goranzkoa da joera. Baina audientziak erlatibizizatzea gustatzen zait, bai datuak onak direnean, bai txarrak direnean. Faktore bat dira, baina ez bakarra. Ez dakit ondorioak atera ditzakegun argazki zehatz batetik; ez dut uste EGMk 100.000 entzule eman dizkigulako dominak jartzen hasi behar dugunik.\nOdile Kruzetak iaz BERRIAn aipatu zuen EITBren aldetik ez dela behar bezala nabarmendu Gazteak irrati musikalen artean lidergoa sarri lortu izana.\nNi, behintzat, etxe barruan oso babestua sentitzen naiz. Jende askok goraipatzen du datu hori. Euskaldunengana iristen gara, eta euskaldunak ez diren zenbait entzulerengana ere bai. EITBn balioa ematen zaio Gazteak egiten duen lanari, eta orain inoiz baino gehiago.\nBeste joera bat da belaunaldi gazteek gero eta gutxiago entzuten dutela irratia modu tradizionalean. Nola irits daiteke Gaztea haiengana?\nHori da oraintxe bertan daukagun erronka nagusia. Badakigu belaunaldi oso gazteak ez daudela irratian, eta beste modu batzuk bilatu behar ditugu haiengana iristeko: Instagram, Spotify edo beste bide batzuk izan daitezke [Instagramen 28.800 jarraitzaile ditu Gazteak].\nNolako estrategia ari zarete erabiltzen sare sozialetarako?\nUste dut oso fin gabiltzala. Irratiak bere burua erakutsi dezan, bide ezin hobea dira sare sozialak. Sekulako taldea daukagu horretarako, eta jendea oso prest dago gauzak egiteko.\nZita zitala bideo sortan, Baserria saioko lehiakideak elkartzen dituzue txantxa giroan. Umorea tresna ona al da gazteengana iristeko?\nBai, umorea Gaztearen oinarrietako bat da oraintxe bertan. Ez bakarrik Antton Telleria daukagulako, baizik eta lantaldea oso prest dagoelako umorerako. Etorkizunean produktu hibrido batzuk landuko ditugu: adibidez, Baserria-ren eta Gaztearen artekoak.\nAurki EITB Podkast plataforma aurkeztuko dute. Gaztean nolako lanketa egiteko asmoa duzue podcastekin?\nGazteak badaramatza hiruzpalau urte podcastak egiten. Podcasta bideo formatuarekin uztartzen ere ahalegindu gara, multiplataforma deitzen diren formatuetan.\nJon Lamarka aurreko zuzendariak iaz esan zuen euskal musikaren presentzia %20 dela Gaztean. Handiagoa izan al daiteke?\nMinimoa izan da %20 hori, baina orain hortik oso gora gaude: erditik hurbil. Euskal musika inoizko garairik gozoenetako batean dago. Urte oparoak dira, eta musikariek Gaztearekin duten harremana inoizko onena da.\nMusika estilo guztiak ez dira entzuten, ordea.\nHeavy doinuek edo gogorragoek badituzte beste bide batzuk; B-Aldea saioan ertzetan dagoen musika entzuten da, Julen Idigorasen lan bikainari esker. Edonola ere, talde guztiek ez dute zertan Gazteatik pasatu.\nLuzera so, zer erronka dituzue?\nGazteak bisualagoa izan behar du. Etxeak argi du Gaztea irrati bat baino askoz gehiago dela, eta horretan sakondu behar dugu. Horretan ari gara lanean.


Bibegi Óptica y Audición | Hemengo Shopping\nBibegi Óptica y Audición\nZure begiak eta belarriak zaintzen dituen profesional-taldea\nBibegin, zure begien eta entzumenaren osasunaz arduratzen dira, bi-biak zaintzen baitituzte. Yolanda, Felipe eta Andrea beti irtenbide adimentsu eta pertsonalizatuena eskaintzen ahalegintzen dira. Araban neurrira egindako begi-protesiak jartzen dituzten profesional bakarrak dira; ikusmen gutxiko pazienteentzat terapiarik onenak aztertu eta eskaintzen dituzte, eta miopiaren diagnostikoan, tratamenduan eta zuzenketan punta-puntako teknologia erabiltzen dute haur eta helduekin. Halaber, entzumen-osasuneko zerbitzu integrala eskaintzen dute; besteak beste, neurrira egindako tapoiak eta azken belaunaldiko audifonoak egiten dituzte.\nOG-OS 10:00–14:00 / 16:30–20:00\nT: 945 778 034\nblefaritiserako malko artifizialak,\nKatamotz-ikusmena Edergintza eta Osasuna Jose Luis Ópticos\nKonfiantza lehen begiratuan Edergintza eta Osasuna Centro Óptico del Norte\nZure konfiantzazko botika Edergintza eta Osasuna Farmacia Tejerina


LABek Osakidetzan mobilizazio fase berria abiatuko du administrazio berriarekiko berehalako negoziazioa exijitzeko | LAB SINDIKATUA\nZerbitzu Publikoak Osasungintza LABek Osakidetzan mobilizazio fase berria abiatuko du administrazio berriarekiko berehalako negoziazioa exijitzeko\nLABek Osakidetzan mobilizazio fase berria abiatuko du administrazio berriarekiko berehalako negoziazioa exijitzeko\nLABek Osakidetzaren egoera arras larria dela deritzo. Langileen egoera jasanezina da eta ezarritako murrizketek arriskuan jarri dute euskal osasun sistemaren etorkizuna.\nBereziki kezkagarria da burutzen ari den enplegu suntsiketa, zeinak milaka eta milaka langile ebentual prekarietatera eraman eta, are kezkarriago, epe luzeko langabeziara. Berriki ezarritako egun libreen murrizketak eta inposatu nahi duten 37,5 orduko lan-jarduerak 2.600 lanpostutik gora desagertzea suposatuko dute. Gainera, EPE prozesu berriak bertan behera uzteak aldi baterako langileen etorkizun beltza are beltzago izatea dakar, orain gutxi euren nominen lapurreta jasan behar izan duten aldi-baterako langile berberak.\nEz dago ezer berririk Urkulluren Gobernuaren eta Darpon Kontseilariaren bidean: murrizketa gehiago. Izan ere, LABek dagoeneko Administrazioko Mahai Orokorra eta Osakidetzako Mahai Sektoriala biltzeko eskaera egin du, aurtengo aurrekontuak onartu baino lehen. Madrilek, Gasteizek eta Iruñeak inposatutako murrizketak iraultzeko bidean negoziazio esparru propioan akordiok lortu eta berauek babestu behar ditugu, EAJ bere politika aldatzera behartu beharrean gaude, ezin baitugu ahaztu eurek eman ziotela hasiera Osakidetza pribatizatzeko eta murrizteko bideari.\nHorregatik, LABek ezinbesteko jotzen du negoziazioaren aldeko mobilizazio orokorra planteatzea lan zentroetan. Helburu nagusia zentro mailako langile asanbladak sortzea izango da eta ahalik eta ekimen zabalena eta jendetsuena aurrera eramatea. Norabide honetan eta egoeraren larritasunaren jakitun, LABek ahalegin berezia egingo du beste sindikatu batzuekin komuneko dinamikak sortu edo sakontzeko, betiere helburu eta adostutako edukietan oinarriturik.\nLABen helburua zera da: gure lanaren bitartez bide berriak jorratu, ahalik eta zabalen, Osakidetzan mobilizazio masiboak lortze aldera, gure lan eskubide eta osasun publikoaren defentsan. Alternatibarik badago, baina borrokatu behar dugu.


Italiako Campaniako eremu batzuetako nekazaritza produktuak saltzea, debekatuta | atzerria | GAUR8\ntaliako Campaniako eremu batzuetako nekazaritza produktuak saltzea, debekatuta\nDebekua une honetan bertan hasten da. Berehalako neurria da. Produktu horiek merkatura iritsiko dira, baldin eta beharrezkoak diren proba guztiak egiten badituzte, ez bestela. Arazoaren muinera iristeko gogoa erakusten dugu era horretan, eta arazo horren eraginez sekulako estutasuna jasaten ari diren herritarrei ziurtasun apur bat ematen diegu». Beatrice Lorenzi Osasuneko ministroaren hitzak dira, Campaniako legez kontrako zabortegiek eta suteek eragin duten arazo larriari aurre egiteko hartutako neurriaren berri emateko ekitaldian esandakoak. Edonola ere, oraindik hiru hilabete inguru beharko dituzte zer eremutako produktuak debekatu erabakitzeko. Izan ere, fruta eta barazki ekoizpena hain garrantzitsua den Campanian egin berri den ikerketa baten arabera, 51 udalerrik premiazko neurriak hartu behar dituzte jasaten duten kutsadurari aurre egiteko. Eskualdeko 1.076 kilometro koadro aztertu dituzte eta horietako %2k eragin dituzte susmoak.\nGobernuak onartutako dekretuaren arabera, hemendik aurrera nekazaritza produktuen arriskugarritasuna 1etik 5era doan eskala batekin neurtuko dute. 3tik gorako arriskugarritasuna duten fruta eta barazkiak saltzea debekatuta egongo da, herritarren osasunerako kaltegarriak direlakoan.\n«Eremu horretan bizi diren herritarren mesedetan, Suen Lurra lehenbailehen berreskuratzea da Gobernu honen misioa», adierazi zuen ekitaldi berean Gian Luca Galletti Ingurumeneko ministroak, Maurizio Martina Nekazaritzako ministroa, Stefano Caldoro Campaniako presidentea eta Beatrice Lorenzin ondoan zituela.\nGaur egun agintariek ere erabiltzen duten Suen Lurra terminoa Legambiente erakunde ekologistak sortu zuen orain hamaika urte, 2003an, “Ekomafiari buruzko txostena” izenburuko lana aurkeztu zuenean.\nEgun herritar guztiek dakite Tirreniar Itsasoaren ertzean dagoen eremu bati buruz ari garela termino hori erabiltzean. Bertan turismoak garrantzi handia izan arren (Napoli, Vesuvio, Capri, Ponpeia, Herkulano eta Paestum, esaterako, turistak erakartzeko propio diseinatuta daudela dirudi), leku hori oso kutsatuta dago herrialde osoko industriak eragindako hondakin toxikoak legez kontra bertan isuri izan direlako, gutxienez hiru hamarkadatan.\nEkologistek askotan salatu dute Camorra Napoliko erakunde mafiosoa dela isurketa horien arduraduna.\nDatu ofizialen arabera, Italia osoan 100 milioi tona hondakin sortzen dira urtean, eta kopuru ikaragarri horren heren bat litzateke Camorrak «ezkutatutakoa». Italiako iparraldeko industriak sortutako hondakin toxikoak Campaniako zabortegietara eramateagatik dirua kobratzen zuten talde mafiosoek. Batez ere Giugliano herriko Resitera eramaten zituzten.\nHondakinen kudeaketa ia arautu gabe zegoenez, irabaziak lortzeko eta diru beltza zuritzeko aukera paregabea eskaintzen zuen jarduera horrek.\nEta ekologistek egoera hori bere onera ekartzearen beharra askotan nabarmendu badute ere, agintariek ez diete jaramonik egin nahi izan. «Ez dute ezer entzun nahi», zioen orain hilabete pare bat Antonio Pergolizzi Legambienteko kideak.\nHondakin solidoei buruzko Italiako legedia 2001ean onartu zuten, baina hondakinak era egokian kudeatu ote ziren baieztatzeko araurik gabe. 2006an aldatu zuten legea, ingurumenaren aurkako beste 152 delitu sartzeko; esaterako, zaborrak legez kontra ezabatzea.\nHandik lau urtera jakin zen Europar Batasunaren legedia urratzen zutela Napoli garbitzeko hartutako neurriek. Bruselak ikuskaritza talde bat bidali zuen Campaniara 2010ean bertan eta, 2012an, Italiaren aurkako salaketa epaitegietara eramateko aukera aipatu zuen.\nArautu gabeko edo gaizki araututako sektorea izanik, negozio egiteko aukerak handiagoak izaten dira. Napolin bertan Greenaccord gobernuz kanpoko erakundeak kazetarientzat antolatutako nazioarteko topaketetan Pergolizzik salatu zuenez, «ekomafia harrobietan, lurrean eta uretan gai toxikoak isurtzen ari da, ingurumenari eta akuiferoei eragindako kalteei erreparatu gabe eta komunitateari ondorio larriak eraginez».\nRoberto Saviano kazetariak egoera hori deskribatu zuen 2006an “Gomorra” liburuan. Honela zioen Joxean Agirrek 2008an GAUR8-n: «Camorrari buruzko liburu bat argitaratu zuen orain bi urte “Gomorra” izenburuarekin eta geroztik ez du bakerik izan. Napoliko mafiaren ezkutalekuak argitu zituen liburu horretan eta bere legez kanpoko jarduerak agerian utzi. Baina izen-abizen gehiegi agertzen ziren nonbait orrialde horietan eta Camorrak mehatxatu egin zuen. Geroztik bizkartzainekin ibili behar izan du».\nGaur egun ere Camorraren mehatxupean bizitzen jarraitzen du, Italiatik kanpo, New Yorken, hain zuzen ere .\nSavianok eta Pergolizzik salatutako egoera horri esker, konpainia askok negozio egin dute Italian urte askotan. Franco Roberti Mafiaren aurkako abokatuak esplikatu izan duenez, enpresei merkeago ateratzen zitzaien talde mafiosoei hondakinak «ezabatzeagatik» ordaintzea, hondakin horiek behar den moduan tratatzea baino. Kasu batzuetan, atzerrira legez kontra bidaltzea ere merkeago ateratzen zen. Eta negozio egiteko aukera ikusten denean, zalantza etikoak desagertu egiten dira kasu askotan, salaketa publikorik ez badago behintzat.\nRobertik marraztutako koadroaren arabera, gaur egun talde mafiosoek hondakinekin zerikusirik ez duten sektoreetan ere diru asko sartzen dute. «Dirua garbitzeko asmoarekin, finantziazioa behar duten konpainiak bilatzen dituzte. Italiako ekonomia garbia gero eta zikinago dago», dio. Energia garbien ekoizpena garatzeko proiektu batzuk ere Mafiak ordaindutakoak direla dio abokatuak.\nPergolizzi ekintzaileak eransten du eraikuntzan ere sartu dutela dirua. Errepideak egiteko garaian, esaterako, hartxintxarrarekin nahasten dituzte hondakin toxikoak, eta hori herrialdearen iparraldeko bideetan zein hegoaldekoetan gertatzen ari omen da.\nLegambientek egin dituen kalkuluen arabera, nekazaritza eremuetan eta beste leku ezegoki batzuetan legez kontra hondakin toxikoak isurita sekulako dirutza irabazten du Camorrak: 26.000 milioi dolar urtean.\nEgoera horren alde ilunaren faktura herritarrek ordaintzen dute, ordea. BBC kate britainiarrak egindako txosten baten arabera, Campaniako gai toxikoen isurketak badu loturarik minbiziarekin eta sortzetiko malformazioekin: hogei urteko epean, eskualdeko gizonek dituzten tumore kopuruak %47ko hazkundea izan du, eta %40koa emakumeen kasuan.\nCampaniako milaka herritar kalera protesta egitera irten izan dira urteotan. Minbiziaren eraginez hildako umeen erretratuak eramaten dituzte manifestari batzuek, eskualdea garbitzea beharrezkoa, premiazkoa, dela nabarmentzeko.\nAntonio Giordano Minbizia Ikertzeko Sbarro Institutuko zuzendariak IPS agentziari orain aste batzuk esan zionez, egoera horren erantzukizuna agintariei dagokie: «Agintean dauden pertsonena da errua, zer gertatzen ari zen jakin arren, 30 edo 40 urtetan ezer egin ez zutelako».\nSabina Ladada arkitektoak GARA egunkariari 2008an esan zionez, ez da baztertu behar hondakin nuklearrak ere isuri izana Campanian.


TMBren akats baten ondorioz, Telefónicak beherapen gehigarri bat aplikatu du deietan | Consumer\nTMBren akats baten ondorioz, Telefónicak beherapen gehigarri bat aplikatu du deietan\nTelefónicak berriro jaitsi ditu probintziako eta probintzia arteko deien tarifak. Operadoreak murrizketa hori aplikatzea erabaki du, urteko bigarren seihilekoan aurreikusita zegoena, Telekomunikazioen Merkatuko Batzordearen (CMT) akats bat konpentsatzeko. Urtarrilean tarifen jaitsieraren doikuntza gaizki zenbatzean, kontsumitzailea %1 gehiago ordaintzen ari zen fakturan, aurreztu beharrean.\nNahiz eta hasieran sektorearen organo arautzaileak Telefónicaren tarifak aldatzera behartu zituen, ordainketa-kuota handitzearekin deien prezioen murrizketa konpentsatzeko tarifak aldatzera, badirudi arazoa alderantziz gertatu zela.\nTMBk tarifa berrien doikuntza oker kalkulatu zuen, baliogabeak izan behar baitzuen, eta horrek %1eko igoera izan zuen milioika abonatuen fakturan.\nOperadoreak gehienezko prezio-sistema edo prezio-saskia (price cap) jasaten du, eta, hala, dei edo telefono-zerbitzu jakin batzuen igoera beste batzuen jaitsierarekin konpentsatu behar da.\nTMBk sortutako desfase horri esker, telefonia finkoko operadore nagusiaren bezero horiek bi hilabete baino gutxiagoan bigarren beherapena izango dute: probintziako deiak% 4 jaitsiko dira batez beste, eta probintziartekoak% 7, batez beste.\nTelefónicak Telekomunikazioen Merkatuaren Batzordeari aurkeztutako proposamenari jarraiki, murrizketa horiek gehiago aplikatuko dira merkataritza-ordutegiaren tarifetan (astelehenetik ostiralera, 8etatik 20etara). Gainerako egunen eta ordutegien prezioa ere ez da kontuan hartuko, baina gutxiago.\nJustifikatu gabeko ordainketa-kuotan kobratzen ari zen 200 pezeta baino gehiago zuzentzeko konponbide horrek ez ditu indargabetzen telekomunikazio-enpresaren kontuak. Telefónicak aurtengo bigarren seihilekoan bere tarifei beste beherapen bat egitea pentsatu zuen.\nPrezioen lehen murrizketa, Gobernuak arrazoituta eta sektorea liberalizatzeko neurriengatik, urtarrilaren 1ean sartu zen indarrean. Orduan, Telefónicak% 14,68 jaitsi zituen probintziako deien tarifak, eta% 19,63 probintziarteko probintziartekoak. Hala, probintziako eta probintzia arteko enpresek 8 eta 13,99 pezeta kostatuko dira, hurrenez hurren, astelehenetik ostiralera, 8:00etatik 20:00etara.\nakats beherapen llamadas-eu


Aita Anjelen hilketa - Hotel Ayestarán\n1944ko apirilaren 20a.\nAyestarán hotela ostalariei harrera egitera doa… Zer sekretu ditu aita Anjelek? Zer arrazoi egon daiteke pertsonaia ospetsu horiek Lekunberrin uda pasatzea erabakitzeko?\nJabea eta haren alaba, sendagilea, dukesa, hegazkinlari estatubatuarra, baroisa, historialaria, neskamea eta indianoa.\nNOR ZARA ZU? Gozatu intrigaz eta sekretuz betetako asteburu batekin. Ohartuko zara inor ez dela erabat errugabea.


Euskara dakitenek, erdaldunen eta euskaldunen arteko saldo handiak, irakaskuntzako eta administrazioko milaka kargulantek, ez denek, multzo linguistiko berri bat osatzen dute, ez euskaldun ez erdaldun. Euskaldun funtzionalak dira lanean, erdaldun funtzionalak bizitzan.\nHizkuntza jakin dakite, ez dira euskaldunak, ez dute euskara sufrimendu eta harrotasun. Beren euskara oposaketa batean eskatzen den araberakoa da. Euskaldunak pairatzeko edo artatzeko beste ikasi dute, eta aski zaie. Teknikoki, herritar euskaldunak ez die deus aurpegiratzen ahal, lehen esanean konprenitu ezina beharbada, zenbaitzuetan.\nLanean ere ez dute euskaraz egiten beraien artean. Publikoari egiteko da, mostradoretik edo leihatilatik haratagokoa, edo arbelaren ondokoa, ikasi dutena. Ikasi egin dute, euskaldun izatearen atarian gelditu dira, sartu gabe. Arau bat betetzeko behar dute. Ulertzen dute zelan edo halan, hitz egiteko gai dira, ez ditugu euskaldunak, zeharo erdaldunak izan gabe euskara dakien multzoaren zati dira, samalda berria, administrazioak sustatu euskara morroituaren adibide pertsonifikatua: behartuz gero funtzionatzen dute, hiztun pregrabatuak dira.\nElebitasun hau prozesu baten barruan saiatzen gara kokatzen, baina ez gaude seguru nolakoa den prozesua, ez dakigu euskaldunok tokian tokiko nahikoa masa daukagunetz euskaraz dakiena euskaldun bihurtzeko, badakigu ez daukagula.\nOrduko euskaldun berri guztiak [Aresti euskaldundu zen garaikoak], edo gehien-gehienak, euskaltzaleak ziren, euskaltzale petoak. Aldiz, gaurko euskaldun berri asko —ez denak noski, baina bai asko nire ustez— ez dira euskaltzaleak, euskaldunak lanorduetan dira eta lanorduetatik aparte erdaraz bizi dira; eta euskaldungoak ezer gutxi irabazi du horrelako euskaldunekin.\nLehen euskaraz ikastea euskalduntzea zen, hizkuntza ikasteko ukan dugun aurreneko metodo modernoak Euskalduntzen zeukan izena. Harrotasun bat zegoen euskara ikastean, lotura eraginkor bat ikasleen eta irakaslearen artean, identitate bat euskaltasunaren bidean: arraina ur bila zebilen, arraina uretan bezala bizi ahal izateko. Orain euskara ikastea eta irakastea (beste) hizkuntza bat ikastea eta irakastea da (askorendako), euskara, ez euskaraz (egiten/izaten) ikastea eta irakastea. Lege mailako lorpena, duda barik, bere on-gaitzekin. Forma ikas-irakasten da, ez edukia, hizkuntza bere historiatik, bere literaturatik, bere gatazkatik lekora eman eta hartu behar da, ez dago astirik besterako, batxilerrean bertan aplikatzen den politika, EGA azterketa gainditu behar, ez daukagu astirik, nahikoa lan ahalezko formak irakasten.\nHizkuntzaren irakaskuntza teknokratikoa nagusitu da.\nHorrek bakarrik ez du esplikatzen ahal, seguruenik, dakiena zergatik ez den izatera iristen.\nIbon Sarasola. «Mahai ingurua: Gabriel Arestiren ekarpena eta eragina euskal literaturan». Gabriel Aresti 1933-1975. Gabriel Arestiren mundua. Erakusketa eta jardunaldiak. Bilbao/Donostia-San Sebastián, 2000


2018-07-12 - Goierriko Hitza : Goierriko Hitza\nMonika Azpiazuk irabazi du ekaineko egutegiaren zozketa\nEkainean asmatu beharreko zuhaitza aranondoa zen\nZumarragako ospitaleko aparkaleku berriko obra abian da. 203 autorentzako tokia izango du eta urte amaierarako prest egotea espero da. Mikel Serrano alkateak prentsaurrekoa egin zuen atzo obran bertan. «Udalak urte\nAtzo Urolaren gizonezkoen lehen bi taldeen aurkezpen eguna izan zen. Mikel Mesonero lehendakariak eta Josu Zubia lehen taldeko entrenatzaile berriak hartu zuten hitza. Urolak Gorengoen Mailan jokatuko du eta helburua\nSanta Isabel jaietako argazki lehiaketa Iker Gutierrez zumarragarrak irabazi du. Bigarren saria Carlos Mediavilla urretxuarrak irabazi du eta hirugarrena Iñaki Oiarzabal zumarragarrak. Herriko argazkilari onenari saria Javi Alonsok eskuratu du.


H.H.5 urte: ITSASOA | Maria eta Jose IkastetxeaMaria eta Jose Ikastetxea H.H.5 urte: ITSASOA – Maria eta Jose Ikastetxea\nHasiera › BERRIAK › HH_B › H.H.5 urte: ITSASOA\nKonfiantzaren pedagogian murgilduta, proiektuzka lan egiten ere hasi ginen Maria eta Jose ikastetxeko H.H.ko gelako ikasleak, eta zein gustura aritzen garen gainera! 5 urteko geletan, esaterako, ITSASOAri dagokion proiektuari amaiera eman diogu jada: emozioz, interesez eta kuriositatez beterik aritu gara lanean, eta baita asko ikasi ere!\nGeletan, maskota berriak ditugu: Nemo eta Zoey (4 urteko geletan) eta Surfy eta Ohro 5 urtetan. Baina lasai… ez dira arriskutsuak! Koloretako arrainak dira! Baina benetakoak! Guk zaintzen ditugu: makinistaren ardura da egunero janaria ematea eta zenbaitetan ura aldatzea. Itsasoaren zein bertako bizitzaren inguruko gauza asko ikasi ditugu! Collage-ak ere egin ditugu, hormirudiak, akuarelak, tenperak, material ezberdinak erabiliz eskulanak… arrainen inguruko liburuxkak ere idatzi eta eratu ditugu! Baina momenturik politena arraindegira joan eta perloi eta antxoak erosi genituenekoa izango zen dudarik gabe: tripak ireki genizkion, eta hauek ukitu eta ikusi genituen; arrainak manipulatu eta erregela batekin neurtu ere egin genituen!\nOso ondo pasa dugu manipulatuz, esperimentatuz, imajinatuz, eginez… eta ikaragarri ikasi dugu! Zuek ere ikusi nahi gaituzuela? Klik egin ondorengo bideoan… Eta gozatu!


Azkenean iritsi da abuztuako lehen asteburua eta azken urteetan gertatu de bezala, horrekin batera laxoa txapelketaren finala iritsi da. Dagoeneko 5 hilabete pasa dira txapelketa hasi zenetik eta dagoeneko 2 taldek bakarrik borrokatuko dute txapela lortzearren. Aurtegoan, iaz gertatu zen bezala, derbia izango dugu, baina aurtengoan Doneztebeko 2 taldek jokatuko dute: “The Moment” eta “Avia”. Bi taldeek erakutsi dute txapelketako oberenak izan direla, eta ligaxkan, hain zuzen ere, oso parekatsu bukatu zuten. [Read more…] about FINAL HANDIA\nFinal erdiak – Azken partidua\n26 July, 2018 por Joxe Mari Salaburu Machiñena Komentatu\nDagoeneko badakigu Doneztebe “The Moment” izango dela lehen finalista, baina oraindik bere aurkaria zein izango den jakitea falta zaigu. Horregatik, uztailak 29ko igande honetan, goizeko 11etan, Arraioz “Sagardia”-k eta Doneztebe “Avia”-k itzuliko partida jokatuko dute.\nNahiz eta, Doneztebe “Avia”-k joaneko partiduan errenta ona lortu (9 – 3 Doneztebeko plazan), ez dugu ahaztu behar Arraiozek etxean jokatzen duela orain, eta badakigu Arraioztarrak etxean ia gaindiezinak direla. Askotan lortu dituzte emaitza oso onak. Beraz, zihur partidu honetan ere bukaera arte emozioa izango dugula. Laxoaz gozatzeko aukera paregabea izango du igandean Arraiozko plazara hurbiltzen denak!


«Eutanasia»: berrikuspenen arteko aldeak - Wikipedia, entziklopedia askea.\n«Eutanasia»: berrikuspenen arteko aldeak\n09:38, 16 martxoa 2010ko berrikusketa\n5.105 bytes added , Duela 11 urte\nAsdf(r)en 1477158 berrikuspena desegin da (Eztabaida)\n09:37, 16 martxoa 2010ko berrikusketa (aldatu)\nAsdf~euwiki (eztabaida | ekarpenak)\n09:38, 16 martxoa 2010ko berrikusketa (aldatu) (desegin)\n(Asdf(r)en 1477158 berrikuspena desegin da (Eztabaida))\n[[Eutanasia]] hitza latinetik dator. Hitz honek dakarrena, gaixoaren inguruko medikuek edo eta familiakoek gaixoaren bizitzarekin amaitzea da, baina ez edozergatik, baizik eta gaixoaren minarekin eta sufrimenduarekin amaitzeko. [[Eutanasia]] hitza edo bere erabilpena horrela bezala dei dezagun, gaixoa senda ezina den gaixotasun bat izan behar du eta, noski, medikuak gaixoaren kontsentimendua eduki behar du, bestela ezin daiteke horrelako ezer egin. Gaur egun, [[“muerte digna”]] hitzetik desberdintzen da, ez direlako gauza bera. Azken hau, erabilpena desberdina da, laguntza psikologikoa dakarrelako eta hainbat mota berezietako aparatu medikuak erabiltzen direlako gaixoarekin.\nGai oso arriskutsua da, polemika ugari izan dituelako eta hainbat idei edota iritsi daudelako. Gaur egun, gero eta gehiago usten dute hau praktikatzen, lehen ez zutelako ezta pentsatzen uzten.\n== Arazo etikoak ==\nGai honi buruz dauden arazo garrantzitsuenak, beharbada iritsi desberdinak dira, hau da, pertsona asko uzte dute bizitza oso garrantzitsua dela, milagro bat moduan hartzen dute eta modu honetan amaitzea pentsaezina da beraientzat. Hau pentsatzen duten jende gehiena erlijiosoa edo Jainkoan sinisten du eta horregatik Jainkoa erabakitzen duenean hil behar garela uzte dute. Beraientzat bizitza oso garrantzitsua da, nahiz eta minez hiltzen egon beraiek bere bizitzarekin jarraitzea nahi izango dute, Jainkoak erabaki arte behintzat.\nBeste alde batetik, eutanasia ondo dagoela pentsatzen dutenak ere badaude, gizaki batek egun osoa ohean badago mugitu ezinik eta gainera min ikaragarriarekin, bere bizitza modu duin batean amaitzea merezi duela pentsatzen dute. Hauen iritsiz, gizakiak ez gara animaliak eta horregatik ezin gaituzte ohe batean eduki minez hiltzen eta beti kexaka. Nahiago dute beraiek erabakitako modu batean hiltzea, min handiak jasan ordez beste norbait erabaki arte bere biziaz.\n'''Eutanasia''' medikuek edo gaixoaren familia hurbilek hartzen duten erantzukizuna da, hau da, gaixoari berehalako heriotza eragitea honen sufrimendu jasanezinak ahalik eta azkarren geldiarazteko. Bi datu garrantzitsu aipatu behar ditugu; alde batetik, beharrezkoa da gaixotasun sendaezin bat edukitzea, beste alde batetik, medikuek gaixoaren adostasuna eduki behar dute. Baina eutanasia arazo etiko asko ekarri ditu betidanik, askok ez baitaude erabat ados ekintza honekin.\n== Giza bizitzaren duintasunari dagokionez ==\nGiza duintasun kontzeptua, eutanasia defendatzeko edota errefusatzeko aipatzen da.\nEutanasia defendatzen dutenen arabera; gaixoaren giza duintasuna, bere heriotzari buruz askatasun guztiz erabaki ahal izatea izango lirateke egokia. Eutanasia errefusatzen dutenentzat, aldiz, giza duintasuna eutanasiari aurre egin behar diola bultzatzen du, ekintza hau giza bizitzaren arazo moral baten aurrean bidegabekeria kontsideratzen baitute.\n== Aldeko arrazoiak ==\n=== Medikuek ===\nMedikuek betidanik, bizitzari buruzko erabakiak hartu izan dute, hala ere, ez dute pertsona baten heriotza eragin artifizialki.\nMedikuntzan gaixoaren eskubideak eta erabakiak gero eta garrantzitsuagoak dira. Izan ere, gaixotasun sendaezin bat izanez gero eta honek jasaten ari den sufrimendua oso akutua baldin bada bere etorkizuna erabakitzeko eskubide guztia eduki beharko zuen. Beste alde batetik, familiak ere asko sufritzen du bere senidea egoera horretan ikusita.\n=== Zuzenbidekoa ===\nGizarte aurreratuak, zuzenbideko ordenamendua giza eskubideetan oinarritzen du. Beraz, gaixo bakoitzak bere bizitzaz hautatzeko eskubidea izango du, hau da, bizitzen jarraitu nahi izatea edo ez. Bakoitzak bere autonomia eta pribatutasuna eduki behar du eta.\n== Kontrako arrazoiak ==\nGaur egun Eutanasia errefusatzen duen bakarra eliza eta medikuntza elkarte batzuk dira. Elizak, [[jainko]]ak baino ez duela bizitzen jarraitzearen erabakia defendatzen dute. Beraz, beste guztia delitutzat hartuko dute. [[Asociación Médica Mundial]]ek [[etika]]ren aurkakoa kontsideratzen du ekintza hau eta buru-hilketa medikuen laguntzarekin dela zehazten du.


kritiken hemeroteka » Paradoxaren harri mikatzak\n« Gerraren anabasa | Maitasunaz baino gehiago »\nParadoxaren harri mikatzak Hasier Rekondo / Deia, 2020-02-15\nFormalisten arabera, poesiaren tropo nagusia paradoxa da. Poesia orok lortu nahi baitu ideala-izpiritua lengoaiaren egunerokotasunarekin uztartzea. Aritz Gorrotxategiren (Donostia, 1975) azken poemarioak, Amua (Elkar, 2019) ederki edaten du paradoxa horretatik. Errealitatearen ezintasunaz, bizitzak dakarren oinazeaz eta herioren zentzugabekeriaz ari zaigu, baina betiere horren guztiaren ifrentzua xerkatuz. Poetak oroimenaren kakofonia, poesiak transzenditzeko duen ahalmena-ahuldadea eta mitoen erreferentziak baliatuko ditu lurralde ideal hori ehuntzeko, hizkuntza poetiko zuzen eta irmo baten jabe.\nPentsamenduaren Poesiaren manifestua sinatu zuten poeta eta idazlea izanagatik, Gorrotxategik erruz landu ditu beste literatur genero prosaiko batzuk: gidoilari aritu da zenbait telebista sailetan, ipuingintzan zein nobelagintzan ere badu eskarmenturik, genero orotako idazle bat dela esango genuke, baiki, euskal literaturan rara avis bat, idaztetik bizi omen da, ondo idaztetik bakarrik bizitzeak badu meriturik eremu latz honetan: Ahazten diren gauzak, Koldar hutsa zara etab. Alta bada, niretzat beti izan da poeta izan nahi ez duen poeta handia. Gogoangarria zait oraindik orain bere aurreko poemario hermetikoagoa: Zaldi hustuak (Erein, 2007).\nAmua honetan, poesia gardenagoa landu izan du, gaiei dagokienez liburu konplexua eta sakona izan arren. Liburua sei azpiataletan dago banatuta. Nago Heriori dedikatutako 6. dela lortuena. “Hain zen dena arina…/ Heriotzarik ez balego bezala”. Heriotza eskultore bat da eta batez ere Poxpolo kaxa poemek gorentasuna lortzen dute. Gorrotxategik azken poema narratibo horretan elkarrizketa ezin finago bat ehuntzen du, aita-semeak herioren aurrean dituzten zalantzak elkarrizketa paradoxiko bihurtuz: “Zer oskol mota da gizakia?” / galdetu dio / bere buruari, beldur eta harri hitzak / eztarrian mikatz, trabatuta”. Badago hobeto esaterik? Atal horretan, deigarria egin zait poetak hiltzeko moduari ematen dion garrantzia. Amua irensteko moldearen gainean arras gutxi hitz egin baita literatura jasoan. “Heriok ere badaki / bereizketak egiten, ezustean harrapatzen / bezainbeste”.\nBitxia bada ere, esango nuke liburuaren parterik ahulena hasiera ataletako poesiarik “borgianoena” dela. Erreferentzia literarioz trufatuta daude atalok, ematen du batzuk lar ekarriak direla, poema gardenenei airea kentzen baitiete. Halere, poemotan badago Mediterraneoko hondartzetan galtzeko desiorik, bizitzak duen xede bakarra aldarrikatzeko grinarik, oinazea gozamenaz aldentzeko beharrizanik: “Elkar maitatuko dugu, / barretik negarrera / pasako gara kilkerrak / jauzirako duen / erraztasun beraz” dio poetak Egun gogoangarria neurtitz epikureo-zaleetan.\nNahiko isilean igaro izan arren, Gorrotxategik iazko poema libururik ederrena eta sakonena landu du. Plazerez beteak irentsi dugu amua poesia estimuan dugunok, zenbakietan oso gutxi izan arren (barka gaitzaten). Godoten gisa esperoan dagoen beste amua (moldeak molde) irentsi arte bederen, honen moduko poesia irakurtzeko grazia eman diezagutela Jainkoek eta jainkoak ez direnek.


Covid19: Arrisku handiko eta 70 eta 79 urte arteko pertsonen txertaketa\n70 eta 79 urte bitarteko pertsonak txertatzen hasiko da Osakidetza\nArrisku handiko kolektiboak ere txertatzen hasiko dira. Bestalde, Osakidetzak, asteburu honetan bertan, 80 urtetik gorakoen txertaketa amaitzea aurreikusten du.\nIntzidentzia metatuak gora egiten jarraitzen du EAEn, 371 kasutan baitago\nOsakidetza 70-79 urte bitarteko pertsonak txertatzen hasiko da\nOsakidetzak beste bi kolektiboren txertaketa hasiko du: arrisku handiko taldeak eta 70 eta 79 urte bitarteko pertsonak, Eusko Jaurlaritzak ohar batean jakitera eman duenez.\nHorrela, larunbata eta igandea bitartean, peritoneo-dialisian dauden edo transplantea izan duten pertsona guztiei emango zaie txertoa, adina gorabehera. Hemodialisian dauden pertsonei Osakidetzako hemodialisi-unitatean jarriko zaie txertoa, datorren astetik aurrera.\nLehentasuna 80 urtetik gorakoen txertaketarekin amaitzea izango da, baina, erabilgarri geratzen diren txertoen arabera, asteburu honetan 70 eta 79 urte bitartekoei ere hasiko zaie hitzordua ematen, eta nagusienekin hasiko da (1942an eta 1943an jaiotakoak).\nHitzordua honela emango zaie: Osakidetzak SMSa bidaliko die eta, hartan, web bidezko hitzorduaren zerbitzura sartzeko esteka izango dute.OTI txartelaren zenbakia, lehen abizena eta jaiotza-data sartu beharko dituzte, eta txertoa jartzeko egun eta orduak eskainiko zaizkie, zuzenean.\nBaliteke pertsona batzuekin telefonoz harremanetan jartzea, agendetan hutsuneak bete behar badira.\n80 urtetik gorakoen txertaketa\nBestalde, Osakidetzak, asteburu honetan bertan, 80 urtetik gorakoen txertaketarekin amaitzea aurreikusten du. Asteon Pfizer-en 70.000 dosi baino gehiago heldu izanak aukera eman du hitzorduen prozesua bizkortzeko eta, hala, oraindik lehen dosia hartu ez duten kolektibo horretako pertsonek gaur, bihar eta igandea bitartean hartuko dute txertoa, hurbilen duten txertaketa-puntuan.\nTxertoa etxean hartu behar duten 80 urtetik gorako pertsona batzuk baino ez dira geratuko dosia hartzeko; kasu horietan, txertaketa datorren astean amaituko da. 80 urtetik gorako gainerakoek txertoa igandea baino lehen hartuko dute.\nOsakidetza telefonoz ari da haiekin banan-banan harremanetan jartzen, hitzordua emateko. Asteburu hau igaro eta Osakidetzak kolektibo horretako pertsonaren batekin harremanetan jartzea lortu ez badu eta pertsona horrek txertoa jarri nahi badu, astelehenetik aurrera dagokion osasun-zentrora deitu ahalko du, eta txertaketaren 1. aukera sakatu; hitzordua emango diote bertan.\n131.000 pertsona baino gehiagok bi dosiak jaso dituzte Euskadin\nGuztira, oraingoz 488.830 txerto jarri dituzte Euskadin, horietatik 131.406 bigarren dosiak izan dira, beraz, immunizaturik dauden pertsonak.\nOsasun Sailak ostiral honetan jakitera eman duenez, dagoeneko Pfizer/Biontech txertoaren 319.474 eman dituzte (126.156 bigarren dosi), Modernako 21.156 (5.250 bigarren dosi) eta AstraZenecako 148.200.\nZentro soziosanitarioetako profesional guztiek bi dosiak hartu dituzte dagoeneko, Osakidetzako langileen % 93,3, eta osasun zentro pribatuetako eta osasun garraioko % 54,2. Lehen dosia jaso du kolektiboaren % 88,2k.\n55 urtez azpiko ertzainen % 100ek txertoaren lehen dosia jaso dute, baita zerbitzu soziosanitarioetako 55 urtez azpiko profesional eta erabiltzaileen % 100ak ere. Adin tarte bereko Hezkuntzako profesional guztiek lehen dosia hartu dute jadanik.\nAdinekoen artean, 100 urtez gorako eta 90-99 adin tarteko pertsona guztiek lehen dosia jaso dute, baita 80-89 adin tarteko pertsonen % 76,8k ere.\nBigarren dosia hartu duten pertsonak % 92,9 dira 100 urtez gorakoen artean, eta % 91,4 90-99 adin tartean; 80-89 adin tartean, ostera, % 28,4.\nOstiral honetara arte 587.200 txerto jaso ditu Euskadik, horietatik 386.100 Pfizerrekoak, 52.900 Modernakoak eta 148.200 AstraZenecakoak. Bigarren dosia emateko Pfizerren 31.908 dosi gorde dituzte, eta Modernako 23.723. Apirilaren 7tik 13ra Pfizerren 57.146 txerto eta Modernako 10.388 jartzeko asmoa dute txertaketaren arduradunek.


Txabolen gaineko ordenantza berrikusi edo ez aztertzen dihardute udaletxean - Elgeta - Goiena.eus\nTxabolen gaineko ordenantza berrikusi edo ez aztertzen dihardute udaletxean\nLarraitz Zeberio Lekuona 2009-03-13 12:14\nArautegiak dio txabolak ortuko lantresnak gordetzeko bakarrik izan behar dutela eta ezin dutela ura eta argia izan.\nElgeta danon artian ekimenaren baitan herritarren artean egindako inkestan askotariko iritziak jaso ditu Udalak. Gaur egun indarrean dagoen ordenantzak jasotzen du txabolak ortuko lantresnak gordetzeko bakarrik izan behar dutela, eta ezin dela bertan animaliarik gorde. Gainera, debekatuta dago txaboletan ura eta argia izatea.\nIban Retolaza hirigintza zinegotziak jakinarazi du azkenaldian indarrean dagoen ordenantzatik kanpo txabola pila egin direla herrian, eta Udalaren aldetik ez dela egon kontrolik. "Ordenantza horrek daukan mugarik handiena erabilpenari dagokiona da", esan du. "Goiko legetik dator hori horrela, lege orokorrak agintzen du. Ezin dugu salto egin. Gu sartu ginenetik saiatu gara ordenantza hori betetzen ez duten eskariei ezezkoa ematen, eta baimendu ditugu txabola pare bat baina beti ere ordenantzaren barruan sartzen direnak", gaineratu du Retolazak.\nHerritarren artean egindako inkestak erakusten du %60,2ak uste duela txabolak ortuko lantresnak gordetzeko bakarrik izan behar dutela. Gehiengoa, baina, ez dago ados ordenantzak jasotzen dituen beste bi punturekin. %51,56a txabolek ura eta argia izatearen alde dago, eta%66,7 bertan animaliak gordetzeko aukera izatearen alde.\nUdalak, orain, zer egin erabaki beharko du. Baliteke gaia Herritarren Foroan aztertzea.


Aberri Egunean elkarrekin kantatzera deitu dute - Sakana - Guaixe.eus\nAberri Egunean elkarrekin kantatzera deitu dute\nGuaixe 2021-04-02 14:45\nEkimenaren sustatzailek parte hartzera deitu dute. Argazkia: utzitakoa.\nEuskal Herria Batera herri ekimenak, Aberri Eguna keinu baten bidez elkarrekin ospatzeko deia egin du. www.guaixe.eus webguneak eta Beleixe Irratiak (FM 107,3) ikus-entzunezko seinalea emitituko dute igandean, 12:30ean, kantuan aritu nahi duten sakandarrek bat egin dezaten.\nJoan den urtean egin bezala, aurten ere Euskal Herria Batera herri ekimenak igandean ospatuko den Aberri Eguna ospatzeko deialdia egin du. Pandemiak ekarritako konfinamenduaren ondorioz 2020an balkoi eta leihoetatik ospatu zen Aberri Eguna, baina aurten plazetan ospatzeko proposamena egin dute Euskal Herria Batera herri ekimenetik. Oihana Maritorena sustatzaileak azaldu duenez, “12:30ean, ikus-entzunezko seinale bat emitituko da irratien bidez, tokiko telebisten bidez eta sarean. Musika izango da seinale horren protagonista, kantuz elkartu gaitezen”.\nOsasun neurriak kontuan hartuta, herrietako plazetan elkartzeko deia egin du Maritorenak: “herrietako plazetan elkartzeko deia egiten dugu bai seinalea batera entzuteko, edo herriko musikariekin kantaldiak antolatzeko ere. Hiru kantu proposatzen ditugu... baina gehiago ere izan daitezke. Ekimen herritarra da eta beraz herriak nahi duena kantatu dezala”. Kanturako proposatutako kantak dira: Txoriak Txori, Ikusi mendizaleak eta Gernikako Arbola. Azken abestiak “batasuna” irudikatuko du. Lehenak, berriz, “askatasuna”, eta bigarren kantuak, aldiz, “maitasuna”.\nEuskal Herria Baterako kideek azaldu dutenez, “ekimena ez dugu plazetara soilik mugatu nahi. Gauden tokian gaudela, etxean, mendian zein hondartzan, Euskal Herrian zein kanpoan, seinalearekin bat egin eta kantatzeko deia egiten dugu” erantsi du eta egindakoa sareen bidez kontatzeko deia ere egin du.\nIganderako herrietan deitutako kantaldien bidez, Imanol Esnaolak azaldu duenez, “Euskal Herri burujabea” aldarrikatuko dute. “Erabaki politikoak herritarrengandik ahalik eta gertuen hartzeko, gure bizitzen eta gure ongizatearen alde egiteko. Komunitate nazional gisa, zainduko gaituen herri bat izan nahi dugulako”. Beraien asmoa “bestelako ospakizunen osagarri” izatea dela adierazi du Esnaolak, une batean keinu bat elkarrekin, batera eginez. Bestetik, Aberri Egunean leiho eta balkoiak ikurrinaz eta nafar ikurrez apaintzeko deia ere egin du Maritorenak. Behar duenak, www.aberrieguna2021.eus webgunean erosteko aukera izanen du.


40 euskal enpresa eta Erresuma Batuan bizi diren 170 profesional Londresen bildu dira, Be Basque Talent Conference biltzarrean - Artikulua - Gipuzkoa ETORKIZUNA ORAIN\n40 euskal enpresa eta Erresuma Batuan bizi diren 170 profesional Londresen bildu dira, Be Basque Talent Conference biltzarrean\nGipuzkoako eta Bizkaiko aldundiek lankidetzan dihardute Euskadiko enpresetara talentua erakartzeko, Be Basque Talent Network plataformaren bidez\nEkonomia Sustapeneko, Landa Inguruneko eta Lurralde Orekako diputatu Ainhoa Aizpuru Bizkaiko Ekonomia eta Lurralde Garapeneko diputatu Imanol Pradalesekin izan da Be Basque Talent Conference biltzarraren 11. edizioan, Londresen. Bizkaia Talentek antolatu du, Gipuzkoa Talentekin lankidetzan. Ekitaldian izan dira 40 euskal enpresa eta erakunde eta gaur egun Erresuma Batuan bizi diren goi mailako kualifikazioa duten 170 profesional.\nAldundiek apustu sendoa egin dute Gipuzkoako eta Bizkaiko talentua Euskadira erakartzeko. Lurralde bakoitzak talentuaren arloko bere estrategia badu ere, lankidetzan dihardute hainbat proiektu eta ekimen partekatuz, joan zen urtarrilaren 25ean bi erakundeek sinatu zuten hitzarmenaren esparruan. Hitzarmen horri esker, bi erakundeek talentuaren arloan dituzten estrategiak sustatzeko lankidetzarako bideak zabaldu dira, biek ala biek helburu bakar bat baitute: talentua Euskadiko enpresetara erakarri, eta hari eustea.\nPartekatzen dituzten ekimenen barruan eta Be Basque Talent Network sarean kokatzen dira, hain zuzen, Be Basque Talent Conference izeneko nazioarteko topaketak, urriaren 6an Londresen egin dena horien artean. Londresko ETC Venues St. Paul’s aretoan bildu dira 40 euskal enpresa eta erakunde, erdiak gipuzkoarrak, eta Ainhoa Aizpuruk eskerrak eman dizkie bertaratu izanagatik, eta gure lurraldera talentua erakartzeko xede partekatu horretan egiten duten ahaleginagatik eta lankidetzagatik: «Oso esanguratsua da Euskadiko enpresetara hurbiltzeko interesa duten 170 profesional eta horietako 40 enpresa hemen bildu izana, Bizkaiko eta Gipuzkoako aldundien babesarekin. Argi geratu da talentuaren inguruko estrategia bat lantzen ari garela, eta guztiok helburu berbera dugula: gure herrialdera eta enpresetara talentua erakartzea».\nBe Basque Talent Conference topaketan parte hartu duten 170 lagunen artean, % 73,39 gaur egun Erresuma Batuan bizi diren Euskadiko profesionalak dira, % 20,97 Espainiar Estatukoak, eta gainerakoak, berriz, Erresuma Batukoak, Mexikokoak, Belgikakoak, Frantziakoak eta Venezuelakoak.\nJardunaldian, profesionalek aukera izan dute hainbat gairi buruzko lantegietara joateko, «open discussion forum» batean ideiak eta iritziak partekatzeko, eta hainbat dinamikatan parte hartzeko, esaterako, enpresekin eta erakundeekin zuzeneko harremana izateko balio izan duen «networking» otordu batean.\nHonako enpresa eta erakunde hauek hartu dute parte topaketan: ACICAE, ADEGI, Ampo, BATZ, BEAZ, Bilbao Ekintza, CAF Group, CEBEK, Campo & Ochandiano, CIC Energigune, CIE Automotive, Cikautxo, Danobat Group, Bizkaiko Foru Aldundia, Gipuzkoako Foru Aldundia, Egile, EHU/UPV, Erreka Group, Etxe-Tar, Fagor Arrasate, Fidenet Comunicación, Cluster GAIA, Gestamp, Gestionet, Grupo ULMA, Ibarmia, ieTeam Consultores, IK4 Research Alliance, In Group Consultoría, ITP Aero, Kirolbet, LKS, Matrici, Mondragon Korporazioa, NEM Solutions, Petronor, RETAbet, SALTO Systems, Sidenor, Tecnalia, Velatia, Vicomtech eta Virtualware.\nAzken buruan, Be Basque Talent Conferenceren xedea da talentu bila ari diren enpresen eta atzerrian dagoen talentuaren artean elkarguneak sortzea. Batetik, ekitaldira bertaratzen diren profesionalei modua eskaintzen zaie lurraldeko egoera sozioekonomikoa eta zientifiko-teknologikoa bertatik bertara ezagutzeko, bai eta beren langile taldera talentua erakarri nahi duten enpresekin biltzeko ere. Bestetik, berriz, enpresa horiek goi mailako gaitasunak dituzten profesionalak ezagutzeko eta beren jardunera talentu berria erakartzeko aukera dute. Ainhoa Aizpuru diputatuak adierazi duenez, «aukera paregabea da gure lurraldera goi mailako kualifikazioa duen talentua erakartzeko; hori da, zalantzarik gabe, Gipuzkoako Foru Aldundiaren erronka estrategikoetako bat. Izan ere, talentua oinarri biziki garrantzitsua da, azken batean, gure lehiakortasuna, sendotasuna eta lurralde gisa dugun etorkizuna bermatzeko».\nNabarmentzekoa da Gipuzkoako Foru Aldundia lanean ari dela, Ekonomia Suspertzeko Planaren barruan, Gipuzkoa Talent izeneko lurralde estrategia integral bat abiarazteko. Lurraldeko enpresetara eta erakundeetara talentua erakartzea, talentua sortzea eta hari eustea dira estrategia horren ardatzak. Horretarako, Gipuzkoa Talent bulegoa ireki da; estrategia integral horren alde eta Be Basque Talent Network plataformarekin lankidetzan jarduteaz gainera, atzerritik gure lurraldeko enpresetan lan egitera datozen profesionalei harrera egitea du helburu. Gainera, hainbat ekimen daude abian Gipuzkoara talentua erakartzeko, talentua sortzeko eta atxikitzeko, hala nola Talentia, Gipuzkoa Talent Forum, Fellows programa, eta hainbat diru laguntza eta laguntza.\n"talentua oinarri biziki garrantzitsua da, azken batean, gure lehiakortasuna, sendotasuna eta lurralde gisa dugun etorkizuna bermatzeko"


Jose María Cundin artista getxoztarra\nKatrina hurakanaren indarrak Nueva Orleans hiriaren aurka jo zuenean 2005eko abuztuaren 29an, Louisiana Euskal Etxeak --Louisiana Basque Society-- ere hartu zuen kolpea. Kide batzuk galdu dira bidean, bateonbat hil da, beste batzuk beste hirietan berregin behar izan dute bizitza. Baina, 'New Orleansek ez du sekula amore ematen' --hala adierazi zion orduan EuskalKultura.com-i elkarteko lehendakariak, Michel-Antoine Goitia-Nicolasek-- eta izpiritu borrokalari horrekin Euskal Etxeak bere aktibitateera bueltatu nahi du, larunbat honetan egingo dutelarik hurakanaren ondorengo lehenengo bilkura. Elkarretaratzea Jose Maria Cundin bazkide berriaren erakusketa baten aitzakian deitu da.\nNew Orleans, Louisiana, AEB. 2005ean Katrina hurakanak New Orleans hiria urperatu eta birrindu egin zuen, mundu osoko telebista ikusle harrituen begien aurrean. Bi urte eta gero, emeki-emeki, hiriko biztanleak euren etxeak berregin eta eguneroko martxa hartzen hasiak dira. Berdin gertatzen da Louisiana Basque Societyren kasuan. Euskal Etxe gazte honek garapen labur baina indartsua izan zuen, 2003ko ekainean sortu zenetik. Prozesua errotik moztu zen hurakanarekin. Orain, elkarteko lehendakari Michel-Antoine Goitia-Nicolas-ek EuskalKultura.com-i jakinarazi dionez, elkartea berriz ere bilduko da, zorigaiztoko hurakanaren ondoren lehenengo aldiz.\n'2005eko abuztuaren 29az geroztik Louisiana Basque Societyk ez du bilerarik egin. Egun hartan gure hiri maiteak Katrina hurakanaren erasoa sufritu zuen. Elkarteko zuzendaritzak nolabaiteko kontaktua mantendu du, baina, egiaz, froga gogorra gainditu behar izan dugu denok. Kide batzuk hilik dira geroztik, beste batzuk beste hiri batzuetara bizitzera joan dira, beste batzuk oraindik ez dute etxerik eta azken batzuk iraunbizitzen ari dira, besterik gabe. Hala ere, larunbat honetan, 2007ko martxoaren 3an, hurakanaz geroztik gure lehendabiziko bilkura egingo dugu', jakinarazi du euskal etxeko lehendakariak.\nEuskal artea garai berriari ekiteko\nBilkuraren pizgarria Jose Maria Cundin elkarteko kide berriak egingo duen erakusketa izango da. Jatorriz getxoztarra, Cundinek 42 urte daramatza New Orleansen, eskultore eta margolari jardunean. Erakusketaren izenburua 40 Years Wandering Through the Desert (40 urte basamortuan aldarrai) izango da eta margolari bizkaitarraren lanaren atzerabegirakoa izango da. 'Erakusketaren inaugurazioan bilduko gara, Katrina ondoren Louisiana Basque Society elkartearen lehen bilkura egiteko', dio Goitia-Nicolasek. 'Artea eta euren arbasoen lurra, Euskal Herria, maite dutenei' bileran parte hartzeko gonbitea luzatu die Goitia-Nicolasek 'Estatu Batuetako euskal komunitaterik handienetakoa bihurtzera helduko garen itxaropenarekin'.\nInaugurazioa larunbatean arratsaldeko seietan izango da Bienvenu galerian (518 Julia Street), eta bertan Cundin 1964ean New Orleansen bizitzen hasi zenetik egindako lanen aukeraketa bat izango da ikusgai. Cundin Getxon, Bizkaian, jaio zen 1938an eta Bilboko Arte Ederretako Eskolan ikasi zuen. Kolonbian eta Mexikon ibilia da eta 1958an New Yorkera pasatu zen bere ikasketetan sakontzeko. 1964an heldu zen New Orleansera, harrez gero hiriarekin maitasun istorioa bizi duelarik. Egun Folsom herrian bizi da.\nCundinen artelanak, Bienvenu galeriaren web gunean\nM A Goitia-Nicolas, Katrina ostean: 'Inor ez da sufrimenduaz libratu'\nEuskalKultura.com-en argitaratua, 2005eko irailaren 1ean\nLouisianako 1. Euskal Topaketa arrakastatsua izan zen\nEuskalKultura.com-en argitaratua, 2004ko maiatzaren 5ean\n150 lagunetik gora Louisiana lehen euskal topaketan\nEuskalKultura.com-en argitaratua, ekainaren 10ean


Pako Aristi, Hezurbeltzak, Ene Kantak, "Baserri", Nerabe... badator hirugarren eguna! - 54. Durangoko Azoka - Kulturaren Plaza\nPako Aristi, Hezurbeltzak, Ene Kantak, "Baserri", Nerabe... badator hirugarren eguna!\n- Durangoko Azokako zazpi guneak bor-bor egongo dira hirugarren egunean: Wikipedia Eguna, "Oreina" filmean oinarritutako hiru laburmetrai, Asisko Urmeneta, Garbiñe Ubeda, Iker Lauroba, Errementari, Modus Operandi...\nDurangoko Azokako 53. edizioa hirugarren egunera helduko da gaur abenduak 7. Landako Gunea leporaino egon da, eta Azokako zazpi guneetan etengabea izan da bisitarien joan-etorria. Gainera, eguraldia lagun, Landako plaza eta ingurua ere bisitariz josita egon da.\nGaur goizeko 11:00etan hasiko dira musika-taldeak Ahotseneako eszenatokira igotzen. Besteak beste, honako talde eta musikariek parte hartuko dute: Iker Lauroba, Hezurbeltzak, Maddi, Ertzak, Hibai, Nerabe... Solasaldien gunean ere hainbat idazle ezagun elkartuko dira, euren nobedadeak aurkezteko: Pako Aristi, Oier Guillan, Asisko Urmeneta, Garbiñe Ubeda...\nIrudienean hainbat proiektu ezagun proiektatuko dituzte. Goizeko 12:30ean "Errementari" eskainiko dute, Paul Urkijo zuzendariaren parte-hartzearekin. 18:00etan "Oreina" filmean oinarritutako hiru laburmetrai estreinatuko dira, eta film laburren zuzendariek parte hartuko dute: Maria Elorza, Aitor Gametxo eta Iñigo Salaberria. Ordubete beranduago, "Aralar, mundua leku den lurra" dokumentala proiektatuko da. Lana aurkezteko Ibon Toledo, Garazi Auzmendi Ion Fontenla eta Aloña Jauregi egongo dira.\nAreto Nagusian Gogoetaren Plazako bigarren saioa ospatuko da. 12:30ean solasaldia egongo da Sustrai Colina eta Garbiñe Ubedaren artean, Nekane Zinkunegik gidatuta. Arratsaldean, "sormena eta gurasotasuna" landuko da, Dani Fano, Birkit, Katixa Agirre eta Lander Garroren eskutik, Josu Goikok gidatuta. Horrez gain, beste mahainguru batzuez gozatzeko aukera izango dugu; Euskadi Literatura Sariak, "Itzulpengintza, hizkuntza txikien arteko zubi" (Esloveniatik etorritako bi idazleren partehartzearekin) eta abar.\nKabi@n Wikipedia Eguna antolatu dute gaurko. 11:00etan Txikipedia izango dute hizpide (Txikipedia egitasmo berriaren nondik norakoak eta oinarrizko edizio-ikastaroa). Saguganbaran egun osoan egongo da zer ikusi eta zertaz gozatu. Hamar jarduera egongo dira goizeko 11:00etatik 20:00ak arte: liburuen aurkezpenak, ikuskizunak, ipuin kontaketak... Ikuskizunik jendetsuena goizeko 12:00etan izango da, Ene Kantak taldearen "Satorjator dantzan" ikuskizunagaz.\nSzenatokian, eguneko ikuskizuna dantzarekin lotuta egongo da. Larrua Proiektuak "Baserri" lana aurkeztuko du 19:00etan (sarrerak salgai zortzi euroan). Dantza garaikideko pieza honek baserriaz eta bertan bizi den familiaz gogoeta egiten du.\nAzkenik, egunero bezala, egitaraua Plateruenan amaituko da. 23:00etan Modus Operandi taldeak joko du, "Zatoz gugaz" lana aurkeztera (zortzi euro webgunean, 12 euro txarteldegian).


ARROTXAPEko HISTORIAren TXOKOA: Arrotxapeatik Beriainera bizikletan\nHona hemen Ezkaba aldizkariarako idatzi dudan hirugarren eta azken artikulua. Uda joanda ere, aukera polita kirola eta natura uztartzen jarraitzeko.\nLuis Urzainki nos propone un precioso recorrido, en bicicleta, partiendo de la Rotxa, con el monte Beriain como destino final. En su Guía Beriain ofrece un sinfín de posibles recorridos a pie y en bicicleta, además de distintas propuestas de escalada.\nBeriain Gidaren azala.\nLuis Urzainki, 33 urteko iruindarra (Arrosadia auzoan jaioa), Arrotxapean egiten du lan duela jada zazpi urte, Arga ibaia kalean LAB sindikatuko egoitzan. 2011n urte osoko eszedentzia hartu zuen bizikletaz bidaiatzeko asmoz. Aurten argitaratu duen Berian mendiko Gida izan da horren fruitua. Bertan mendi horretara oinez zein bizikletaz igotzeko aukera aunitz azaltzen zaizkigu. Honetan Arrotxapeatik bertatik abiatuko gara, Luis-ekin mintzatu ondoren.\nEzkaba: Nola sortu zen proiektuaren ideia?\nLuis Urzainki: Iaz urte osoko eszedentzia hartu nuen. Mendia izugarri maite dut, eta lagun batek, Andoni Barbarinek, esan zidan Beriain mendira igotzeko aukera piloa izan arren, inori ez zitzaiola bururatu horiek biltzea.\nEzkaba: Zer azpimarratuko zenuke zonalde horretaz?\nL.U.: Batetik, jakitea bertan dagoela Euskal Herriko erdigune geografikoa. Bestetik, Ihurbaineko tximinia inguruan dagoen paisaia zoragarria.\nEzkaba: Ba al dira zailtasun handiko ibilbideak?\nL.U.: Ez bereziki, hori bai, mendiko ibilbideak dira, eta bizikletan eskarmentu minimo bat beharrezko izan beharko dugu. Ezin dugu ahaztu mendian ez direla beti pistak edo bide eroso aurkitzen, eta ez ditugu nahi, horregatik zenbait tokietan, behar bada, bizikletatik jaitsi beharko gara.\nEzkaba: Bestelako gomendiorik?\nL.U.: Bai, mendian bizikletarekin kontuz ibili behar dugu, jaitsieretan batez ere. Mendian ez gaude bakarrik eta arrisku egoerak sortzen ahal ditugu. Mendizale batekin topo egiterakoan, jakin behar dugu mendizaleak preferentzia guztia daukala eta ez du zertan inongo beldurrezko momenturik pasatu behar.\nEzkaba: Non eskura daiteke Gida? Zenbatetan?\nL.U.: Iruñean honako denda hauetan dago salgai: Muga, Basati, Mendi, Rokopolis, Ciclos Lasa eta Tortilla tabernan.\nLuisek dioen bezala, Iruñetik Beriainera joatea ez da hain luzea, are gehiago, uste baino jende gehiagok egiten ahal dugu. Hona hemen Arrotxapeatik abiatzeko egindako proposamena.\nMogoteak parketik aterata, trenbidearen ondotik joateko eta ronda beheko tuneletik gurutzatuko dugu. Tunela pasa eta ezkerretara Berriozarreko herri zaharrera doan errepidera iritsiko gara eta zuzen gurutzatuko dugu, pistatik segituta espainiar militarretik pasako gara eta Ainzoain herrira iritsiko gara. Aintzoainen errepidera aterako gara (2,8 km) eta eskuinera eginez, errepidetik Berriosusora joango gara. Berriosuson Plazaolako paseoan sartuko gara eta Plazaolaren omenez egindako Atetik jaitsiko gara (4,61 kom).\nPlazaolako bidean berriz sartuko gara, hemendik aurrera aurkituko ditugun gurutze guztietan zuzen segituko dugu. Aurrerago, 11. kilometroan pista bukatuko da eta Errepide nazionalera aterako gara, orain 1,78 kilometro errepidetik, Irurtzun aldera, joan beharko dugu. Errepideko ezker aldean, Aldaba eta Aritz aldera doan errepidea hartuko dugu eta autobia gurutzatu bezain pronto, eskuinean dagoen pista hartuko dugu (13,45 kilometro).\nPistatik segituko dugu Erize de Iza iritsi arte, bertan errepidearen beste aldera pasako gara, errepide nazionala gurutzatuko dugu, eta hemendik errepidetik Otxobi herrira joango gara. Oxobitik errepidea segituta Atondo aldera, kilometro batera, trafiko seinale baten ondoan ezker aldean dagoen bide bat hartuko dugu (nahiz eta lehenago, ezker aldean ere, beste bide bat egon, gu bigarrena hartu behar dugu). Bide honek trenbidera eramanen gaitu, trenbidea gurutzatzeko kontuz ibili behar dugu, ez dagoelako inolako seinalerik. Trenbidea pasatu eta eskuinera joanda 20 metrora pista batean sartuko gara (19,50 km).\nPista hau segitu eta errepidera aterako gara, errepidea gurutzatu eta beste aldean dagoen bidetik segituko dugu. Anotz herrian azalduko gara eta Anotzetik Ollora errepidez joango gara. Anotzen errepidea eskuinera hartuta, 2 kilometro errepidetik joanda, gurutze batean eskuinera hartuko dugu Arteta aldera joateko, Arteta aldera segituko dugu eskuinaldean Olloko irteera ikusi arte. Ollo herrira iritsiko gara, 25 kilometro.\nOrain jarraitzeko, “Ollo-Beriain” ibilbidea segituko dugu, oraindik 11,59 kilometro ditugu. Nahi izatekotan Ollon afaldu eta gaua pasa ahal dugu, Olloko Hotelean edo Aterpetxean.\nPublicado por Patxi Abasolo Lopez en 0:10\nEtiquetas: Elkarrizketak/Entrevistas/Entretiens, Euskaraz, Ezkaba aldizkaria/revista/revue, Liburuak/Libros/Livres


Zure laguntza irribarre baten alde - icli.ong\nSarrera » EGITEN DUGUNA » Ruanda » Zure laguntza irribarre baten alde\nKabgayi - Ruanda\nZure laguntza irribarre baten alde\nIrailean, denok eskolara!\n#zurelaguntzairribarrebatengatik esaldiak, orain hasiko den eta itxaropena ekarriko duen kanpaina hau izendatzen du; izan ere, ZURE LAGUNTZAK funtsezko zeregina du Ruandako haur eta gazte kaltebera horiei irribarre bat ateratzeko.\nKabgayin gaude, Hegoaldeko Probintzian, Kigali hiriburutik 40 bat kilometrotara.\nKabgayin aberastasunik ez dago, irribarrerik bai baina, eta han ari da Caritas haurtzaro ahulenaren hezkuntza laguntzen. ICLIk Kabgayiko Caritasekin, duela hamarkada bat, lan egiten du, “Lehen eta bigarren hezkuntzarako biztanleria ahularentzako eskola-laguntza“ izeneko proiektuan. Proiektu hori, batez ere, Bilboko Udalak finantzatzen du, bai eta, urte batzuetan, Portugaleteko eta Erandioko Bizkaiko udalek, eta jada desagertutako UPV/EHUko langileen % 0,7ko Elkartasun Funtsak ere. Ruandan, LEHENENGO HEZKUNTZA DOAKOA DA, nahiz eta familia ahulenek gastu batzuek euren gain hartu ezin. Bigarren hezkuntza, derrigorrezkoa ez denez, osorik ordaindu behar dute.\nUrte hauetan zehar, ikasgelak irribarrez bete ditugu, ehunka haur eta gazteri euren lehen eta bigarren hezkuntzako ikasketetan lagunduz. Laguntza hori gabe, ez zuten aukerarik izango. Hala ere, aurten, lehen hezkuntzako 50 ikasle eta bigarren hezkuntzako 66 ikasle programatik kanpo geratuko dira, finantzazio nahikorik ez dutelako. Euren etorkizuna gure esku dago!\nCaritasen arabera, hau da BEKA BATEN KOSTUA:\nLehen hezkuntza: 53 € ikasle batentzat urtero\nBigarren hezkuntza: 257 € ikasle batentzat urtero\nBigarren hezkuntzaren aldea, gehienbat, matrikula-kostuetan datza, lehen hezkuntzarako doakoa baita. Gainerakoak, ondorengo elementuen horniketarako izango lirateke: uniformea, oinetakoak, eskolako eta higieneko materiala eta osasun‑mutualitatearen estaldura.\nErrazena zure dohaintza web gunearen bidez bideratzea da: https://icli.ong/eu/zer-egin-daiteke/#emaitza. Dakizunez, ZURE LAGUNTZAK DESGRABATZEN DU. Emaitzaren prozesuan “Ruandarako hezkuntza” adieraziz, zure ekarpenaren helburua zein den jakinaraziko diguzu. Zure datu fiskalak eta helbide elektroniko bat ematen badizkiguzu, Dohaintza Ziurtagiria bidaliko dizugu. Horrez gainera, ikasturtearen bilakaeraren berri izango duzu.\nKanpaina hau IRAILERA ARTE iraungo du, ikasturte berria hasi arte. Une horretan, bildutako diruaren berri emango dugu, eta bildutako diru guztia bidaliko da Cáritas Kabgayira, ahalik eta haur eta gazte gehienei hezkuntza-estaldura emateko.\nEz zaitez zalantzetan gera eta gurekin harremanetan jarri informazio gehiagorik nahi baduzu.\nGuztientzako eta kalitatezko hezkuntza baten alde … irailean denok eskolara!


“Ostien eta muxuen” balazalak (Bi Bala) - Bertsolari\nIñaki Gurrutxaga eta Aitzol Barandiaran bertso saioz bertso saio aritzetik kontzertuz\nkontzertu aritzera igaro dira Bi Balarekin. “Ostiak eta muxuak” banatzen dituzte\nmusikara eramandako bertsoen eta doinuen bidez. Japoniaraino iritsi dira.\nArrasateko Gaztetxean eskainitako kontzertuaren aurretik erantzun zituzten BERTSOLARIren galderak. Japoniatik itzuli osteko lehen kontzertua izan zen Arrasatekoa. “Harritzen” ari dira gertatzen zaizkien gauzekin Iñaki Gurrutxaga (Orio, 1981) eta Aitzol Barandiaran (Ataun, 1986). Julen Goikoetxea eta Xabier Etxeberria dituzte taldekide. Gure Eroyak (Bonberenea Ekintzak) bigarren diskoan eroriez eta heroiez ari dira. Bertso Egun hartan Donostiako Kursaalen buruz buru egin zuten emanaldi entzutetsu haren ostean, ezezko ugari eman zituzten berriz halakorik egiteko. Azkenean, bestelako zerbait eskaintzea erabaki zuten, ordea, eta horri eutsita oihartzun handia lortu dute.\nZer aurrelan eskatzen dizue kontzertu batek?\nAitzol Barandiaran: Dinamika bat hartuta daukagu prestatzeko, eta ez gara horretatik asko ateratzen. Azkenean, batez ere, eskatzen duena ez da saio bakoitza prestatzea; baizik eta, ia-ia beti prest egotea, kontzertu kopurua dezentekoa delako. Astean behin entseatzeko dinamika jartzen dugu, eta, aukera baldin badago, tokian tokirako zerbait berezia egiten dugu. Batez ere, geuk sortutako hitzak eta kantak jotzea nahi izaten dugu. Disko berria atera berritan, gainera, ilusioa normala da.\nIñaki Gurrutxaga: Badauzkagu kanta finko batzuk, eta beste periferiko batzuk. Saiatzen gara entseguetan horiek aldiro-aldiro berritzen, ez gelditzeko herdoildurik. Oso segidan pilatu zaizkigu bi disko. Azkenean, kanta mordo bat badauzkagu hor. Kanta denak defendagarri izaten saiatzen gara. Jai giroa sumatzen badugu, jai girokoagoak diren kantuak jotzeko joera daukagu; jendea geldoago egongo dela aurreikusten badugu, berriz, beste batzuk sartzen ditugu…\nEgin nahi zenuketen hori definitzen joan omen zarete. Nola definitu duzue? Nora iritsi nahi zenuten eta nora iritsi zarete?\nI.G.: Definizio handiena arlo musikaletik ailegatu da, ez hainbeste letretatik. Aurreneko diskoa egin genuenean, kantak sortzen joan eta forman hainbesterako batasunik ez zeukaten sorta bat egin genuen; pilaketa lana izan zen, neurri batean. Bigarrena gehiago izan da kantak propio sortzea diskoari begira: zer kanta mota nahi genuen, zer soinu, zer erritmo… zehaztuagoa izan da. Bigarren diskoa kohesionatuagoa da, edo pretentsio hori izan dugu behintzat. Letra aldetik, aurrekoan, mementoko erantzuneko letrak izan ziren: kontzertu bakoitza bazen letra berri bat egiteko motibazioa. Bigarrena gehiago izan da zer gai landu nahi izan ditugun, eta gai horiei buruz letra batzuk idaztea. Dena joan da batera.\nA.B.: Eboluzio horietan bi mugarri izan dira: bi diskoak. Hasieran, oso bertsio girotik gentozen, geure burua ez oso serioegi hartzetik eta jendeak gu ere ez oso serio ikustetik, era berean. Lehenengo diskorako baxu jotzaile bat sartu zen, talde ikuskera hartu genuen eta gure kantak jotzen genituen. Espazio aldetik bertsozaleek antolatutako saioak izatetik, musika eszenan sartzen hasi ginen. Bigarren diskoa izan da horren konfirmazioa. Bertso ikuspegia utzi gabe, zabaldu dizkigu musika eszenako esparru gehiago. Martxaren arabera goaz, gu ere harritzen, gertatzen zaizkigun gauzekin. Helbururik ez daukagu, baina bidean gauza garrantzitsuak ari dira gertatzen.\nEroriez eta heroiez hitz egiten duzue. Zuek zenbat eta zer duzue eroritik, eta zenbat eta zer heroitik?\nI.G.: Eroritik pertsona denok bezala: guk ere gure gorabeherak izaten ditugu, baina erortzen garen aldiro ahalik azkarren ohartu, eta aurrera jotzen dugu. Askotan, lanik handiena hori izaten da: norberaren buruari ez onartzea zulora sartu izana. Onartzen duzun mementoan hasten zara gora egiten. Letrak ez dira horretaz, baina sakonean hori badute. Jartzen zarenean jendearen aurrean, eta jendeak zure hitzak onartzen dituen unetik, hori sekulako aukera da, eta ez zara sentitzen heroi bat, baina asetasun sentipen bat uzten dizu.\nA.B.: Heroi ez dut uste, izatekotan antiheroi, mezutik bertatik hasita. Gure kontraesanei buruz kantatzen dugu, eta, neurri batean, jendeak entzun nahi ez dituen gauzez. Jendearen kontraesanetan eta zaurietan behatza sartzen dugu. Hori ez da teorian atsegingarria. Neurri batean, paper hori jokatzeko hautua egin dugu, egunerokotasunean ere horrelakoak garelako, gure artean zein jendearekin. Antiheroi izate horrek erorarazten bagaitu, ez da gure kulpa. Saiatu gara hori ez horrela izaten.\nI.G.: Jendeak aditu nahi ez duena ez dakit zenbateraino den aditu nahi ez duena.\nA.B.: Lelo errazetik alde egitea da, batetik; eta, bestetik, diskurtso aldetik gordina izatea. Umorez ez dakit, baina ironia handiz bai, behintzat. Harrigarria izan da zein ondo hartu izan diren zenbait letra.\nPertsonaren gelditasuna da kritikatzen duzuen gauzetako bat. Proiektu hau bada zuek pertsona bezala mugitzea?\nI.G.: Askotan pentsatu izan dudan zerbait da gu ez gatozela ezer berririk egitera. Egia da martxan jarri garen unetik ohartu garela espazio bat bazegoela betetzeko, eta, neurri batean, hartu dugula leku hori. Aitzolek zioenaren haritik, kritika sozialarena egin izan da, baina oso lelo zuzenekin. Ez dakit eragingo duen edo ez duen inguruan, baina publiko batengan hori piztu duela, behintzat, uste dut badela gure buruari aitor geniezaiokeen zerbait.\nA.B.: Gure artean, inguruko musikan edo bertsolaritzan ere bai, beti gorrotatu izan dugu mezu erraza, guk kantatu izan dugunean eta besteei entzun izan diegunean. Errazegi hunkitzeko edo betiko kontsignen barruko hitz horiek ez ditugu inoiz ongi hartu, eta horien kontra joaten saiatu gara beti. Saiatzen gara hitzak zaplazteko bat izaten, geure buruentzako lehenengo, baina, gizarte honen parte garenez, gizarte honentzako ere bai. Horrek zerbait mugitzea eragin badezake, gutxi izanda ere, bada garaipen txiki bat, eta orokor samar ikusten ditugun hitz eta lelo horietatik aparteko zerbait.\nOstiak, botereari beharrean, herrikideei eman nahi izan dizkiozue. Zergatik?\nI.G.: Neurri batean boterearen aurka egitea da. Guk badauzkagu botere txikiak, eta botereak gugan sortzen ditu inertzia batzuk ohartzen ez garenak. Horri aurre egiteko modu bat bada ironia: mingarria eta zirikatzailearen arteko muga. Norberak ere, zenbateko sentikortasuna duen, alde batera edo bestera lerratzen du. Gizartea asko oinarritzen da botere harremanetan. Gu ere memento batzuetan boterean gaude, eta beste batzuetan azpian gaude.\nA.B.: Era praktikoan azalduta, gogoratzen naiz Aramaiora joan ginela Fagor itxi zuten astean, eta letra bat egin genuen horri buruz, baina ez esanez “Fagor ez itxi eta gora langileen mugimendua”, baizik eta esanez langileok izan garela ez dagoen bizimodu bat sinetsi dugunak, eta, neurri batean, zaplazteko horren erantzule langileok ere bagarela. Akordatzen naiz oso ondo hartua ez zela izan, oso ondo ez zela ulertu edo ez genuela ondo ulertarazten asmatu. Gurruk esan duen zirikatzailearen, probokatzailearen eta min emango duenaren muga hori oso lausoa da. Hein batean horregatik ari gara hain gustura: desafio bat da soka mehe horren gainetik ibiltzea, jakinda batzuetan asmatuko dugula eta beste askotan hanka sartu eta mina eragingo dugula. Intentzioa onerakoa da, eta merezi du arrisku hori hartzea.\nBertigoa aldatzen da oholtzaratzerakoan bertsotarako edo musikarako izan?\nI.G.: Oso desberdina da, erantzukizunetik hasita. Bertsolaritzan askoz indibidualagoa da uneko jarduna: kantatzen ari zaren unean beti zaude bakarrik, inoiz ez duzu duoan kantatzen. Talde batean, engranaje guztiak funtzionatu behar du. Engranaje guztiak funtzionatzeko baldintzak asko dira. Egoera pertsonaletik hasi, eta egoera pertsonal hori taldeari komunikatzetik uneko bizipenak oholtzan zauden bitartean konpartitzera. Oriotarra izanda, sekulako konparaketa egingo dut: traineru batean joatea bezala da.\nA.B.: [Barreak] Zain zegoen, gaia noiz aterako… Ondo ekarria!\nI.G.: Indarrak denok batera egin behar ditugu. Bertigo sentipena ere desberdina da. Bi Bala bezala ere, hasierako bertigoa ez da egungo bertigoa. Hasierako bertigoa gehiago zen ongi aterako zen ala ez exekuzio aldetik, eta, orain, gehiago da gure proposamenak funtzionatuko al duen, ondo pentsatutako proposamen honek.\nA.B.: Bi Bala iritsi zitzaidan bizitzaren parera bertsotan distira gutxirekin antzematen nuenean nire burua, motibazio txikiarekin eta akuilu horren faltan. Konturatu nintzen ilusio hori, hitzak sortzeko gogo hori eta bertigo hori Bi Balatik zetorkidala. Estimatzen dut bertigo hori errekuperatu izana. Kasualitatez eta suertez proiektu berri honekin iritsi da.\nElkarrizketa osoa papereko edizioan…\nTags: aitzol barandiaran arrasateko gaztetxea beñat zamalloa bi bala ekaitz filarmendi iñaki gurrutxaga ostiak eta muxuak


Amorebieta-Etxanoko Udalak gogor gaitzetsi du asteburuan Bilbon emakume batek jasandako eraso matxista — Amorebieta-Etxanoko Udala\nAmorebieta-Etxanoko Udalak gogor gaitzetsi du asteburuan Bilbon emakume batek jasandako eraso matxista\n•\tAdierazpena EAJ-PNV, PSE-EE eta Podemosen botoekin onartu da. •\tUdalak emakumeen aurkako indarkeria guztiak desagerrarazteko konpromisoa berretsi du eta elkarte feministek egindako deialdietan parte hartzeko deia egin die herritarrei.\nAmorebieta-Etxanoko Udalak adierazpena onartu du EAJ-PNV, PSE-EE eta Podemosen botoekin, asteburuan Bilbon emakume batek jasandako eraso matxista irmoki gaitzesteko eta arbuiatzeko, eta baita ere biktimarekiko eta bere ingurukoekiko babesa eta hurbiltasuna agertzeko. Azpimarratu nahi dugu indarkeria matxista giza eskubideen urraketa larria dela; are gehiago, lehen mailako arazo soziala da, indarkeria hori sufritzen duten eta aurre egiten dioten emakumeen eta LGTBI+ pertsonen duintasunaren eta osotasun fisiko eta moralaren aurka doana. Indarkeria matxista ez da ekintza isolatu bat, gure gizartea egituratzen duten jokabide esplizitu, mezu normalizatu eta sinbolikoen multzo bat da, emakumeak gizonen mende mantentzeko eta gaur egungo sistema heteropatriarkalak ezarritako mugak hausten dituzten gorputz, eredu edota jokabiderik ez izateko azken helburua duena.


Ez da metodo mintegia, PowerPoint, aholkuak eta rol handi bat taldeko. Horren ordez, bakarrik parte-hartzaile, Informazioa eta banakako lan on zure arazoa konponbidea. Ez denbora alferrik galtzen psiko ramblings edo ezagun gaiari buruzko informazioa. Horren ordez, ikuspegi guztiz desberdinak zure Arazoa. Ez cuddly mintegia, kontsumitzen dezakezu eroso. Horren ordez, intentsiboa Ariketa strenuous eta mental lan, olatuak dira eta jada ez lanpetuta. Ez dago gela teoria eztabaidak, Profilaketa borroka edo eztabaida-show blah-Blah. Horren ordez, oso pertsonala giro onarpena, irekitasuna, eta Umorea. Ez zabala apurtu buffet hamabost mota tea eta ogitartekoak. Horren Ordez, Kafea, Tea, Ura.\nEz Mintegia, non ez dakit gero zer egin ahal izango duzu modu ezberdinean orain. Horren ordez, auto eskatu transferentzia-lanak, ikerketa talde, eta, eskaera, telefono-Coaching by me. Ez handi bat talde horretan, batzuk oraina eta beste isiltasuna. Baina talde txiki bat bertan sentitzen duzu beste ere, eta pixkanaka-pixkanaka ireki. Bakoitzak lorategia ez da overgrown denbora, tratua bada denbora luze bat egin zion. Hau aplikatzen lorategi maitasuna baita. Baina zer da ongarri hazkunde eta Ugaritasuna loreak lankidetza. Ezkontza da saiakera arazoak konpontzeko, bi bakarrik ez, Woody Allen esan. Beraz, ironikoki, esaldiaren hasieran soinua daiteke, Egia esan asko dago bertan. Zeren ez dago beste Harreman baino lankidetza fidantza da, beraz, bata bestearen menpeko. Ez bakarrik maite, baina, halaber, finantza Moldaketak, seme-alabak eta, elkarrekin, egin bizitzari buruzko erabakiak egoitza, bizitza estiloa, besteak beste, sortu itxi bono bat. Hau kontuan hartu behar onak fidantza eta ez bat bezala constricting orkatila bizitzen ari da, behar duzu hitz bat, asko elkar eta negoziatzeko. Tragikoki, gizon bat eta emakume bat, guztiz desberdina izan ikusia eztabaidatzeko gaia harremana. Emakumeek uste: betiere dugu buruz hitz egin ahal izango dena, nahiz eta gai zaila, betiere, gure harreman ordena da. Gizon bestetik: Bada buruz Hitz egin behar dugu ezer eta dena, orduan, zer da gaizki harremana. Patriarkal edo matriarkala harreman hori errazagoa zen. Gizon edo emakume, jakin, izan nahi izan zuen egin. Galdetu duzu arrazoia, izan, delako diot edo Delako nahikoa daukat dirua etxera ekarri. Lankidetza-harremanak, ez du eskubide gehiago baino beste. Biak berdinak dira, eta, beraz, dute negoziatzeko askoz eta irtenbide bat aurkitu, bai, bizi daiteke. Zenbat izateko, beharrezkoa da, edo noiz Kaosa hasten da. Nola gastatzen duzu dirua eta zenbat. Ala ez du seme-alaba da, Nutella onartzen jan eta ala ez Tofu bat baino hobea da Schnitzel. Baina bada bat garbitu du horiek guztiak antolamendu gai arrazoiz onak, geratzen gai garrantzitsu bat ireki da: bikote harremana bera. Batean infatuation fasea gertutasuna eta intimitatea bakarrik sortzen denean, bai ikusteko. Urte batzuk ondoren, hau desberdina da. Ondoren, espaziala hurbiltasuna eta elkarrekiko mendekotasun daiteke gatazka azkar eta distantzia. Baina nola izan daiteke ona, hala nola, komunikazioa arrakastatsua izan dadin. Bat blog post by barrie dut Davenport, irakurri dut berrogei galdera. Horiek aurkitu dut, beraz, ona izan dut itzuli da, besterik ez duzu dute. Noiz etorri etxeko lan, zer nahi Duzun, zer esaten ari naiz lehen minutu batzuk edo ez. Nola ematen dugu gure behar, nahi badugu, egun batean gauza desberdinak. Zer dira hainbat pertsonaia ezaugarri izan dugu, arazo gure artean. Zer da tonu nire ahotsa edo nire estiloa komunikazio egiten gastatzen Duzu denbora gutxiago nirekin. Zer zaude prest nirekin edo ni ez duzuna egin ziren aurreko harremanak. Gogoratzen duzu, ziurrenik, noiz irakurri duzu. Zer da, oso interesgarria da, kontuan hartu aurretik hitz egin duzu zure maite bat buruz duzun ala ez jakin, zer izango litzateke erantzunak zure bikotearekin edo zure Bikotearekin. Ez dago galdera hori eztabaidatzeko dezakezu arteko atea eta Angel. Eta nahiz eta zure Bikotearekin da, besterik gabe, nekatuta, eta azpimarratu du lan. Hobe da denbora hartu. Agian testuinguruan arau elkarrizketa, nik bezala, bikotea da, zure harreman edo sakondu nahi argitzeko, pozik gomendatzen da. Hemen da zehatza prozedura bazkide edo bikote zailtasun, egin nuen Webinar bat. Hau da, free Online Mintegia erregistratu ahal izango duzu, eta ezinbestekoa bulkada zure bikote bizitza lortuko. Gero etorri bat Bizitza-Coaching nirekin Heidelberg. Ez, lagunduko dut identifikatzeko bizitza gaia, zein izango da kobratuko zure harremanak, eta editatzea. PS: gustatzen mezu hau ez Baduzu gustuko, eta gero esan duzu, mesedez: Facebook, Twitter edo Posta elektronikoaren bidez.\nedo idatzi iruzkin bat\nedo harpidetu mezu berri Posta elektronikoaren bidez edo RSS. Asko delako irakurleak topo artikulu hau lehen Aldiz nire Blog pertsonala, hona hemen beste herri testuak hasteko: harreman, seinaleak krisia, harreman krisia, Erantzun, harreman krisia, Aitortu, Harreman arazoak, harreman krisia, irratia isiltasuna, harreman krisia, eta horrek Laguntzen portaera Harreman krisia, harreman krisia, Gainditzeko, eta harreman krisia, Joan edo Lo, harreman krisia, bikote-terapia, harreman krisia, harreman krisia, bereizketa, harreman krisi aholkuak, harreman krisia, Zer egin, harreman sakona krisia, harreman krisia, harreman krisia, portaera, harreman krisia, harreman krisia, Zer egin, harreman bat krisi Laguntzen Zer informazio bakarrik izango da ezer egin. Denean bakarrik aplikatzen duzu aholkuak eta metodoak, zerbait aldatu da. Hau da, desabantaila gida liburuak. Nire e-mail ikastaroak desberdina da. Egun batzuk behin bat jasoko duzu E-Mail bat PDF orrialde batzuk — eta bat ezartzeko zeregina. Eta joan duzu, errazagoa da. Delako ezagutzen dute, egun gutxi barru, hurrengo Posta dator. Puntutan, behar dut beti uste bat Tantra Masajea prestakuntza. Ezin da jakin kalte, Tantra eta energia gorputza. Bada, bikoteek nahi beste bakoitzean, eta gorputza ulertzeko beste, ondoren, Tantra Masajea prestakuntza da, zalantzarik gabe, erabilgarria. Nire neska-laguna eta biok gaur egun bizi bat distantzia luzeko harremana eta erabili nahi galderen ordena jakin gurekin hobeto (Posta elektronikoaren bidez). Dut, galderak egiteko jakin zer uste duzu, nik ere pentsatu zer egin esaten dizu. Hi Susanne, nahi dut hori elektronikoko karpeta batetik biltzen luzeegia. Eta arrazoi duzu, zati bat galderak dira, beraz, gabe hobetzeko sexu-bizitza eta beste hainbat harremanak. Galderak ez dira oso sakonak, Leku batzuetan, eta joan Kontserbak. Batzuk, lagun maitea dut gomendatzen duzu, eta bitxia naiz zer txostenak ondoren. Niretzat, noa kopia me, duzu, txukun elektroniko bat karpeta, ez pack, ordena biltzeko hautsa, gai izan behar dut horiek aplikatzeko inoiz bizitza honetan. Baina, ondoren, naiz da, zalantzarik gabe, ondo hornitutako Oh gauza bat gehiago, hau Galderak dira, batzuetan apur bat aldatu Inprimakia eta beste hainbat harremanak, eta erabili ahal izango dut prima nire prestakuntza, orduan, auto-irudia beste-irudi hausnarketak. Baita banakako coaching saioak eta bertan dut, ondoren, hipotetikoki lan egin ahal izango da. Eskerrik asko esanguratsuak Blog asko baliotsua bulkada niretzat.\nSA Bai, nire emaztea eta biok dute saiatu lehen hamar galdera. Geroztik gaur Goizean bila nabil bat apartamentu berria. Txantxetan alde batera utzita. Bai, galdera batzuk eskatu dugu elkar, eta harritu zer ezagutu dute urte ondoren, oraindik ez dugu Berri elkarri. Esker asko zirraragarria artikulu eta Itzulpena harreman galdera da, benetan. Have saiatu duzu galdera eta zer emaitza. Erantzuteko pasiboa-portaera oldarkorra da ezagutzen, jende askok.\nZer da benetan atzean\nEta nola aitortu, hala nola, portaera hasieratik. Lehen elkarrekintzak bat idatzi berria Buruz desmayo eta egokiak sentimenduak, arriskutsua da. Ez duelako egokitzen espiritua aldiz, glorified, baizik eta, mugagabea bideragarritasun. Nola buruz mezu genetikoki bat erakusten aldaketa Babes. Nahiz eta erdian nago, ez nago bat hori egin ahal izateko, izan zen bezero bat lehen esaldi nire Coaching. Esaldi hau egin zidan eseri eta oharra hartu, zeren irakurri nuen duela urte azterketa bat, hala nola, obsesibo pentsamenduak, sintomak nahaste obsesibo-konpultsiboa. Batez ere, dira ingurukoak Intrusiboa ideiak, scary ideiak, edo oldarkorra bulkada bidean bere burua edo beste batzuk. Horiek obsesibo pentsamenduak egin daiteke, antsietatea eta ezinegona. Txarrena bat espazio publikoan, ikasiko dugu berekoia alde jende oso azkar: auto-gidari, jostling autopista batera headlights. Txirrindulari mantentzen duten arauak ez errepidean. Trenbide bidaiariek, hau da, Bat obsesibo-konpultsiboa nahastea arrunta da, kronikoa, eta iraupen luzeko nahaste mental eta bertan pertsona bat kontrolaezina, errepikakor pentsamenduak (obsesio) eta portaerak (compulsions), eta gogoa, beti zaude Zein mintegiak eskubidea. Metodo edo nortasun mintegiak. Eta horrek eskaintza egokitzen orain hau langile onena. Coaching ez litzateke batere baino hobeto Mintegi bat. Galdera hauekin, ezin dugu Delako kontrol zerbait, behar dugu konfiantza gehiago.»Beldur naiz, geroztik, ezin dut gogoratzen, hegaldia, eta ni, beraz, hegaz aurretik.», esan zuen Gaixoak.»Eta zergatik ari zara I. hainbat ibilbidean aldaketak nire atzean, Eta entrenatzaile pertsonak, sarrera-maila, proiektu profesionala paisaia. Egin klik hemen irakurritako nire esperientzia eta zer dira hiru gauza behar da horretarako\nBerriketan neska erregistroa gabe →


Lunas (Dordoina) - Wikipedia, entziklopedia askea.\nAlain BORDIER (2014-2020)\n44° 55′ 01″ N, 0° 24′ 11″ E / 44.9169°N,0.4031°E / 44.9169; 0.4031Koordenatuak: 44° 55′ 01″ N, 0° 24′ 11″ E / 44.9169°N,0.4031°E / 44.9169; 0.4031\nLunas (Dordoina) (Frantzia)\nLunas (Dordoina) (Okzitania)\nLes Lèches, Bosset, Ginestet, Prigonrieux, Saint-Georges-Blancaneix eta Eyraud-Crempse-Maurens (en)\nLunas (frantsesez eta ofizialki: Lunas) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 357 biztanle zituen.\n2007an Lunas udalerrian erroldatutako biztanleak 338 ziren. Familiak 147 ziren, horien artean 40 pertsona bakarrekoak ziren (16 bakarrik bizi ziren gizonak eta 24 bakarrik bizi ziren emakumeak), 75 seme-alabarik gabeko familiak ziren, 28 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 164 etxebizitza zeuden, 146 familiaren etxebizitza nagusia ziren, 14 bigarren erresidentzia ziren eta 4 hutsik zeuden. 160 etxeak ziren eta 2 apartamentuak ziren. 146 etxebizitza nagusietatik 116 bere jabearen bizilekua ziren, 24 alokairuan okupaturik zeuden eta 7 doan lagata zeuden; 7 etxek bi gela zituzten, 10 etxek hiru zituzten, 41 etxek lau zituzten eta 88 etxek bost zituzten. 115 etxek euren parking plaza propioa zuten azpian. 59 etxetan ibilgailu bat zegoen eta 74 etxetan bat baino gehiago zituzten.\n2007an lan egiteko adina zuten pertsonak 208 ziren, horien artean 148 aktiboak ziren eta 60 inaktiboak ziren. 148 pertsona aktiboetatik 132 lanean zeuden (71 gizon eta 61 emakume) eta 16 langabezian zeuden (10 gizon eta 6 emakume). 60 pertsona inaktiboetatik 31 erretiraturik zeuden, 9 ikasten zeuden eta 20 "bestelako inaktibo" gisa sailkaturik zeuden.\n2009an Lunas udalerrian 150 unitate fiskal zeuden, 352,5 pertsonek osaturik. Pertsona bakoitzeko diru-sarrera fiskalaren mediana urteko 15.793 euro zen.\n2000. urtean Lunas udalerrian 21 nekazaritza-ustiategi zeuden, 338 hektarea erabiltzen.\nGinestet (2,2 km)\nLaveyssière (4,1 km)\nSaint-Georges-Blancaneix (4,3 km)\nBosset (5,4 km)\nSaint-Jean-d'Eyraud (5,7 km)\nLa Force (5,9 km)\nMultimedia: Lunas (Dordogne)\nBNF: 15251893h (data)


Notixei » 2013 » urria\n“EZ, EZ, EZ, LOMCE-RI EZ!”\nPosted on 27 urria, 2013 No comments\nIkasle sindikatuek urriaren 22, 23 eta 24rako deitutako greba orokorra arrakasta handia izan du Euskal Herri osoan. Derrigorrezko Bigarren Hezkuntzako, Batxilergoko , Unibertsitateetako eta FP-etako milaka ikasle manifestatu dira LOMCE edo Wert legearen aurka. Ostegunean, goizeko 10 etan Gasteizeko Letra Fakultatean ikasle asanblea bat egon ondoren, milaka Gasteiztar Bilbao plazan bildu ziren manifestazio deialdirako. Bilbon, Donostian eta Iruñean ere manifestatu ziren ikasle eta irakasleak. Greba honen helburua onartu berria den LOMCE legea atzera botatzea da. Lege hau PP-agatik soilik izan da onartua, beste alderdi guztiek aurkako botoa eman dutelarik. Lege klasista, sexista ,partidista, eta hezkuntzaren aurakotzat jotzen da. Lege honek suposatuko dituen aldaketen artean eztabaidagarrienak diren gaiak hurrengoak dira:\nRebalidak: Selektibitatearekin bukatu eta honen ordez, ziklo bakoitzaren bukaeran azterketa bat egin beharko da. DBH eta Batxilergoa bukatzerakoan egindako proba hori ez gainditzekotan ikasleek ezin izando dute bide horretik ikasten jarraitu.\nErlijioa: Herritartasunerako Hezkuntzaren ordez, Erlijioa edo Baloreak izeneko ikasgaiaren artean aukeratu beharko da eta biak kontuan hartuko dira bastazbestekoak egiterako orduan.\nGaztelerarem garrantzia: gaztelerari garrantzia handiago emango zaio, horrela hizkuntz koofizialei indarra kenduz.\nOptatibak: ikasleek DBHko 3. mailan aukeratu beharko dute haien bidea, zientziazkoa edo letrazkoa.\nSexu bereizketa: ikasleak sexuagatik bereizten dituzten ikastetxekin kontzertuak izan.\nPasadan asteko greba eta manifestazioen arrakasta ondoren argi dago zein den Euskal Herritar gehienon helburua: LOMCE-rekin bukatzea!\nAskatasunaren ikur gisa ikurrina aldarrikatu dute Iruñean ehunka lagunek\nIruñean manifestazio bat egin dute San Ferminen ikurrinarekin gertatutakoaren alde. Nafarroako Gobernuaren egoitzan hasi, eta katedral ondoko San Jose plazan amaitu zen. Aurretik, Nafarroako bandera gorria zeramaten, eta, atzetik, dantzariek ikurrin erraldoi bat zeramaten, eta, ondoren, ehunka herritar zihoazen. Amaieran, Ibai Morenok, 2010eko sanferminetako txupinazoan izandako istiluengatik auzipetu duten gazteetako batek, adierazpen bat irakurri zuen.\nHasteko, gogorarazi zuen aurreko astean sei lagun atxilotu zituztela aurtengo uztailean Udaletxe plazan ikurrin erraldoi bat eskegitzeagatik. «Iruñean dugun erabateko salbuespen egoera azaleratzen du». Haren ustez, atxiloketa horiek argi uzten dute uztailaren 6ko «ekintza aldarrikatzaile eta baketsuak» kriminalizatzeko erabiliak direla eta Nafarroako egungo agintarien beste eskandalu batzuk estaltzeko ere balio dutela. Era berean, Morenok azaldu zuenez, 2010eko txupinazoan udaltzainak ikurrinaren aurka oldartu baziren ere beste zazpi gazte auzipetuta daude eta guztira 33 eta 160 urte arteko zigorra eskatzen zaie. Gertaerokin askatasuna bera jokoan dagoela uste dute, eta azaroaren 9an egingo den manifestazioan parte hartzera deitu dute.\nAmaren eskuak filma\nAmaren eskuak pelikula Donostiako Zinemaldian aurkeztu zen irailaren 24an, euskara hutsean egindako filma. Mireia Gabilondok zuzendu du, eta Karmele Jaioren izenburu bereko eleberrian oinarritua dago. “Baleuko” ren ekoizpena da, Durangon kokatutako ekoiztetxe bat. Istoriaren protagonista Nerea da, bizitza familiarra eta profesionala uztartu nahian dagoen ama bat. Egunkari batean egiten du lan. Egun batetik bestera, bere bizitza desorekatu egingo da, bere ama, memoria galtzen hasia dagoela, ospitalera eramaten dutenean.\nFilm luze honekin gaur egungo belaunaldiaren bizipenak islatu nahi izan dira. Konpondu gabeko arazoez ari zaigu. Gai asko lantzen dira: sentiberatasunaren balioa, asetzen ez gaituen lanez betetako bizitza, inkomunikazioa, errudun sentitzea, etab. Oro har, errutinatik irtetzen garenean, dena txarrera doala eta bizitza aldatzgora jartzen zaigu.\nAzken urteotan, zinemaldiak bertako filmek presentzia areagotzen saiatu da, bertako produkzioa indartzeko eta erakustera emateko. Zinemaldian harrera beroa izan zuen Amaren eskuak filmak, nahiz eta ez zuen saririk irabazi. Gabilondok adierazi zuenez, zinema aretoetara jende asko hurbiltzea gustatuko litzaioke, baina irudipena du Zinemaldia bezalako jaialdietara jende ugari hurbildu arren, jada ez dagoela zinemara joateko ohiturarik. Euskal zinemaren kasua azpimarratu du gainera, hemen batez ere izugarrizko pena dela hori, bertan egiten diren filmek ibilbide txikia dutelako eta jendea ez badoa lehenbailehen nahi duen hori ikustera, agian horretarako aukera galtzen duelako.